Pojačan intenzitet saobraćaja prema turističkim centrima – Portal Ulcinj\nPojačan intenzitet saobraćaja…\nPojačan intenzitet saobraćaja prema turističkim centrima\nU većem dijelu Crne Gore jutros se saobraća bez vanrednih ograničenja, a tokom dana se očekuje pojačan intenzitet saobraćaja, naročito na putevima prema turističkim centrima i graničnim prelazima.\nIz Auto moto saveza Crne Gore (AMSCG) saopštili su da je vidljivost mjestimično smanjena zbog magle u sjevernim predjelima.\nIz AMSCG vozačima su savjetovali da poštuju saobraćajne propise i izbjegavaju putovanja u najtoplijem dijelu dana.\nSaobraćaj na magistralnom putu M-5 Rožaje – Špiljani saobraćaj biće obustavljen za sve vrste vozila je u terminima od devet do 11 i od 13 do 15 sati i od 21 do 24 sata. Van ovih termina saobraćaj je regulisan semaforskom signalizacijom.\nNa regionalnom putu R-3 dionica Pljevlja – Metaljka saobraćaj je obustavljen u terminima od devet do 11 i od 14 do 16 sati.\nNa magistralnom putu M-3 dionica Nikšić – Plužine promijenjen je režim saobraćaja sa dvosmjernog na jednosmjerni na mjestu sanacije vodovodne cijevi.\nNa magistralnom putu M-6 dionica Mihailovica – Pljevlja saobraćaj je na mjestu radova regulisan semaforom.\nRegionalni put Berane – Kolašin biće zatvoren za saobraćaj od devet do 16 sati, zbog asfaltiranja.


Obaveštenje o odlukama sa sednice za razmatranje održane 24. septembra 2021. godine - Ustavnog Suda\nObaveštenje o odlukama sa sednice za razmatranje održane 24. septembra 2021. godine\nNa sednici za razmatranje koja je održana 24. septembra 2021. godine, Sud je razmotrio zahtev KO 61/21 podnet od strane Slavka Simića i 10 drugih poslanika Skupštine Republike Kosova. U zahtevu KO 61/21, predmetna stvar razmatranja je bila ocena ustavnosti odluke Skupštine Republike Kosovo [br. 08/V-005], od 22. marta 2021. godine, o izboru Vlade Republike Kosovo. Podnosioci zahteva su pred Sudom smatrali da Odluka o Izboru Vlade nije u skladu sa članom 96 [Ministarstva i Predstavljanje Zajednica] Ustava, jer Ministar administracije i lokalne samouprave nije izabran nakon konsultacije sa većinom poslanika koji zastupaju nevećinske zajednice u Skupštini Kosova.\nGlavno pitanje u ovom slučaju odnosi se na način na koji se imenuju ministri koji predstavljaju nevećinsku zajednicu u Vladi. Pred Sudom nije bio sporan način imenovanja jednog (1) ministra koji se obavezno imenuje od strane srpske zajednice; ili jednog (1) ministra kojeg obavezno imenuju druge nevećinske zajednice, već imenovanje „trećeg“ ministra u vladi od strane nevećinskih zajednica, što je ustavna obaveza u slučaju da se Vlada sastoji od više od dvanaest (12) Ministara. S tim u vezi, podnosioci zahteva su tvrdili da je za imenovanje „trećeg“ ministra u Vladi potrebna konsultacija/odobrenje većine svih poslanika koji predstavljaju nevećinske zajednice u Skupštini, odnosno najmanje jedanaest (11) od dvadeset (20) poslanika koji predstavljaju nevećinsku zajednicu.\nUstavni sud je naglasio da bi, a u smislu ustavnosti sastava Vlade, na osnovu člana 96. Ustava, Vlada trebala imati najmanje jednog (1) ministra iz srpske zajednice i jednog (1) ministra iz druge nevećinske zajednice. Način izbora ovih ministara razlikuje se u zavisnosti od toga da li je kandidat za ministra poslanik u Skupštini ili nije. Da bi se predložio kandidat za ministra iz reda poslanika Skupštine, potrebno je konsultovati se sa strankama, koalicijama ili grupama koje predstavljaju nevećinske zajednice na Kosovu. Sa druge strane, za imenovanje kandidata za ministra izvan redova poslanika Skupštine potrebno je formalno odobrenje većine poslanika Skupštine, koji pripadaju strankama, koalicijama, građanskim inicijativama i nezavisnim kandidatima, koji su se izjasnili da predstavljaju navedenu zajednicu. Ustavni sud je takođe naveo da Ustav propisuje da ako sastav vlade ima više od dvanaest (12) ministara, Vlada mora imati i trećeg ministra, „koji predstavlja jednu od nevećinskih zajednica na Kosovu„.\nSud je dalje naveo da, u odnosu na trećeg ministra, Ustav predviđa diskreciono pravo mandataru za Premijera, u odnosu na redove dotičnih zajednica, iz kojih se može izabrati treći ministar, ne navodeći nužno da se ovaj Ministar mora predložiti/usvojiti od strane poslanika koji predstavljaju srpsku zajednicu ili od poslanika koji predstavljaju druge nevećinske zajednice, već tražeći da se poštuje isti postupak, odnosno konsultacije/odobrenje “dotične zajednice”, u zavisnosti od toga da li je dotični kandidat poslanik u Skupštini ili nije.\nU okolnostima ovog konkretnog slučaja, Sud je naglasio da je „treći“ ministar iz nevećinskih zajednica, odnosno Ministar Administracije i lokalne samouprave, bio poslanik Skupštine izabran na izborima 14. februara 2021. godine, i koji je izjavio da zastupa jednu od ostalih nevećinskih zajednica u Skupštini u smislu člana 64. [Struktura Skupštine] Ustava, i koji je predložen za ovu funkciju uz konsultacije sa predstavnicima nevećinskih zajednica u Skupštini. Imajući u obzir da je odgovarajući kandidat bio izabrani poslanik Skupštine, formalno odobrenje od navedene zajednice nije bila ustavna obaveza, a pred sudom nije bilo nikakvih tvrdnji da poslanici koji zastupaju druge zajednice nisu bili konsultovani u vezi sa imenovanjem navedenog kandidata za ministra, nasuprot činjenici da im je Sud omogućio da dostave svoje komentare u vezi sa zahtevom koji je podnet od strane podnosilaca zahteva.\nSud je na kraju objasnio da na osnovu člana 96. Ustava obavezna je konsultacija sa ili odobrenje poslanika koji predstavljaju „dotičnu zajednicu“, odnosno poslanika koji predstavljaju srpsku zajednicu ili koji predstavljaju druge nevećinske zajednice, u zavisnosti od toga da li je taj kandidat poslanik u Skupštini ili ne, a ne većina svih poslanika koji predstavljaju nevećinske zajednice. U okolnostima ovog slučaja, kandidat koji je nominovan za ministra bio je poslanik u Skupštini i stoga njegovo formalno odobrenje nije bila ustavna obaveza, dok pred Sudom nije bilo nikakvih tvrdnji da obaveza za konsultaciju sa “navedenom zajednicom” nije bila iscrpljena. Stoga, Sud je zaključio da osporena Odluka Skupštine Kosova o izboru Vlade nije doneta u suprotnosti sa stavovima 3 i 5 člana 96 Ustava.\nOvo saopštenje za javnost pripremio je Sekretarijat suda samo u informativne svrhe. Puni tekst odluke biće dostavljen strankama uključenim u slučaj, biće objavljen na veb-stranici Suda i u Službenom listu, nakon sprovođenja odgovarajućih postupaka navedenih u Zakonu o Ustavnom sudu i u Poslovniku o Radu Suda.


source.ba | Počinje Liga šampiona, staro društvo se okuplja - Gvardiola, Klop i Tuhel ciljaju trofej\nGrupna faza onoga što obećava da će biti fantastična sezona Lige šampiona počinje večeras. Titulu brani londonski Chelsea, koji je deo engleskog kvarteta u elitnom fudbalskom takmičenju, a čine ga još vicešampion Manchester City, Liverpul i Manchester United.\nCrveni đavoli, kako glasi nadimak fudbalera Mančester Junajteda, ovog ljeta su vratili Portugalca Kristijana Ronalda, najboljeg strelca u istoriji takmičenja.\nZanimljivo je i da će prvi put u karijeri Argentinac Lionel Mesi u Ligi šampiona igrati u dresu nekog drugog tima, a ne Barselone, pošto je ljetos prešao u Pari Sen Žermen. Ali ko će se još boriti za slavu i pokušati da se domogne finala u ruskom Sankt Peterburgu u maju 2022, piše BBC News.\nStručnjaci za statistiku iz kompanije Nilsen Grejsnot Čelsiju daju 92 odsto šansi za prolaz u nokaut fazu. Mančester Siti ne zaostaje mnogo za Čelsijem, stručnjaci mu daju 89 odsto šansi da će proći grupu u kojoj su još francuski Pari Sen Žermen, nemački Lajpcig i belgijski Briž, navode mediji.\nPep Gvardiola, menadžer Sitija, u letnjem prelaznom roku doveo je Džeka Griliša za 117 miliona evra (100 miliona funti), što je najskuplji transfer nekog britanskog fudbalera u istoriji. Ipak, Siti je u letnjem prelaznom roku ostao bez Serhija Aguera, verovatno najboljeg stranca u istoriji kluba.\nAguero je u Ligi šampiona u dresu Sitija odigrao 78 utakmicu i dao 41 gol. Liverpul se i dalje oslanja na jezgro tima koji je 2019. postao prvak Evrope. Crveni sa Enfilda verovatno imaju najtežu grupu od svih enleskih klubova.\nTagovi: Liga šampionafudbalnogomet


Novosađani slave uz Sergeja Trifunovića i Bobana Markovića\nAlo\t11.01.2017 23:05\nNovosađani će Srpsku Novu godinu dočekati na Trgu slobode uz filmsku muziku, Sergeja Trifunovića, dižej Fanatika i trubački orkestar Bobana Markovića.\nNovosadski didžej Fanatik nastavlja program na Trgu slobode povezujući svoj set odabranih hitova sa filmskom muzikom. Nakon Fanatika sledi nastup duvačkog orkestra legendarnog Bobana Markovića.\nViše od 40.000 ljudi provelo je novogodišnju noć uz pravu festivalsku atmosferu u Novom Sadu. Na centralnim novosadskim ulicama mogli su se čuti najraznovrsniji muzički pravci i najbogatiji program do sada uz više od 100 izvođača tokom tri dana. Na glavnoj bini, na Trgu slobode na hiljade ljudi je u glas pevalo poznate pesme Zdravka Čolića dok je sjajnu uvertiru u novogodišnju noć napravio novosadski Big bend sa Bojanom Stamenov i Novosadskim kamernim horom.


autor: Milan Damjanović 12.04.2021 0\nOmladinski centar CK13 obeležiće sutra, 13. aprila, u vremenu od 14 do 22 časova četrnaest godina rada, u neformalnoj atmosferi rođendanske sedeljke u dvorištu, uz piće i razgovor. Iz centra šalju poziv na zajednički rođendan svim zainteresovanima i zahvalnost na uzajamnom hrabrenju i podršci.\nCK13 se poslednjih godinu dana suočava sa najozbiljnijom krizom od svog osnivanja. Jedna od organizacija koja je učestvovala u pokretanju rada "Kuda.org" je najpre raskinula ugovor o korišćenju prostora sa udruženjem Omladinski centar CK13, a zatim i podnela tužbu protiv ovog udruženja, pod pretnjom prinudnog iseljenja.\nU toku prošle godine mnogi sugrađani dali su podstrek centru u borbi za nezavisnost i autonomnost u radu, pružanjem pismene i usmene podrške, učešćem u festivalu "Autonomna zona CK13" ili drugim vidovima solidarnih gestova.\nOmladinski centar CK13 počeo je sa radom 2007. godine, kao tada jedini alternativni i edukativni prostor u Novom Sadu, namenjen podsticaju i razvoju društvenog angažmana i političkog aktivizma mladih ljudi.


DIVIZION VOJNE AVIJACIJE! Spajaju se dva najpoznatija brenda ruske vazduhoplovne industrije MIG i Suhoj - GlobalCir\nDo spajanja će doći u okviru korporacije “Ujedinjena vazduhoplovna korporacija” (OAK), prenijela je 6. februara saopštenje ruske državne korporacije “Rosteh” novinska agencija “Interfaks”.\nIz Rosteha je saopšteno i da će na čelu novog udruženja biti bivši generalni direktor MiG-a Ilja Tarasenko, koji će istovremeno zadržati mjesto zamjenika generalnog direktora OAK zaduženog za vojno-tehničku saradnju a mediji su prenijeli da je Tarasenko već sutradan 7. februara postao novi direktor kompanije Suhoj.\nTarasenko će se, prema pojašnjenju koje je dobijeno iz OAK-a, baviti formiranjem Diviziona vojne avijacije ‘’Ujedinjene vazduhoplovne korporacije’’ i to na bazi kompanija MiG i Suhoj. Nova organizaciona struktura bavit će se razvojem, proizvodnjom, prodajom i održavanju svih aktuelnih i perspektivnih aviona borbene avijacije, piše portal Tangosiks.\nKompanija Suhoj je krajem 2017. godine bila najprofitabilnija kompanija u sastavu OAK a u 2018. godini ispunjene su ugovorne obaveze u vrijednosti od oko 1,8 milijardi dolara dok je neto dobit iznosila oko 63 miliona dolara. U istoj godini kompanija MiG je imala prihod od oko 1,4 milijarde dolara od čega neto dobit od oko 55 miliona dolara.\nIstovremeno sa saopštenjem o ujedinjenju MiG-a i Suhoja saopšteno je da je savjet direktora kompanije Suhoj izabrao Ilju Tarasenka za generalnog direktora kompanije. Na tom mjestu on je zamijenio Igora Ozara, koji je kako je preneseno, napustio kompaniju. Za vrijeme njegovog rukovođenja kompanija je sklopila i ispunila velike ugovore za isporuku frontovskih bombardera Su-34 i višenamenskih borbenih aviona Su-35, završila prvu fazu ispitivanja lovca 5. generacije Su-57 i pripremila ga za serijske isporuke.\nU dijelu ruskih medija se međutim pojavila informacija da će Ozar ipak biti smijenjen zbog pada prvog serijskog Su-57 koji se dogodio 24. decembra 2019. Taj avion je pred Novu godinu trebalo da bude predat ruskim Vazdušno-kosmičkim snagama.\nNovi direktor Suhoja Ilja Tarasenko je dobro upoznat sa obje kompanije koje će formirati novi vojni divizion OAK-a, u Suhoju je radio u periodu od 2001. do 2009. godine, a u MiG-u između 2009. i 2014. da bi generalni direktor postao 2016. godine.


Stefanović imenovan za sekretara Saveta za nacionalnu bezbednost | Beogradske vesti\nStefanović imenovan za sekretara Saveta za nacionalnu bezbednost\nPredsednik Republike Srbije Aleksandar Vučić doneo je odluku o imenovanju potpredsednika Vlade Republike Srbije i ministra unutrašnjih poslova Nebojše Stefanovića na funkciju sekretara Saveta za nacionalnu bezbednost.\nStefanović je imenovan na osnovu člana 7 stav 3 Zakona o osnovama uređenja službi bezbednosti Republike Srbije.\nSekretara Saveta za nacionalnu bezbednost imenuje i razrešava predsednik Republike Srbije.\nSekretar Saveta po funkciji obavlja posao šefa Biroa za koordinaciju rada službi bezbednosti.\nSekretar Saveta stara se o izvršavanju zaključaka Saveta i obavlja druge poslove koji su određeni poslovnikom i drugim aktima Saveta, navodi se u saopštenju Službe za saradnju sa medijima predsednika Republike.\nZaplenjeno 40 hiljada psihoaktivnih tableta\nSaudijska Arabija: Saudijski princ ubijen u borbama dok se navodno suprotstavio hapšenju\nPrevious post:Zaplenjeno 40 hiljada psihoaktivnih tableta\nNext post:Saudijska Arabija: Saudijski princ ubijen u borbama dok se navodno suprotstavio hapšenju


Vučić se sastao sa nemačkom ministarkom spoljnih poslova - 11.03.2022, Sputnik Srbija\nVučić se sastao sa nemačkom ministarkom spoljnih poslova\nPredsednik Srbije Aleksandar Vučić sastao se sa ministarkom spoljnih poslova Nemačke Analenom Berbok, koja boravi u Beogradu u okviru dvodnevne posete Zapadnom... 11.03.2022, Sputnik Srbija\nSastanku u zgradi Predsedništva Srbije prisustvuju i ministar spoljnih poslova Nikola Selaković, ministar za evropske integracije Jadranka Joksimović, nedavno imenovani specijalni izaslanik Nemačke za Zapadni Balkan Manuel Saracin, ambasador Nemačke u Srbiji Tomas Šib.Berbok će zatim razgovarati i sa premijerkom Srbije Anom Brnabić, a zatim sa svojim srpskim kolegom, ministrom spoljnih poslova Nikola Selaković.Predsednik Srbije je juče rekao da će imati važne razgovore sa Berbok.Šefica nemačke diplomatije je u četvrtak boravila u Sarajevu i Prištini, a posle sastanka sa zvaničnicima BiH poručila je da je evropska budućnost zemalja Zapadnog Balkana nemački glavni prioritet.Berbok je nakon toga u Prištini, između ostalog, pozvala na nastavak dijaloga Beograda i Prištine ističući da se mora naći rešenje prihvatljivo za obe strane po pitanju glasanja Srba na Kosovu na izborima 3. aprila koje organizuje Srbija, preneo je Tanjug.Nemačka ministarka iz Beograda putuje za Moldaviju.\nsrbija, srbija – politika, nemačka, analena berbok\n© Sputnik / Lola ĐorđevićSastanak Aleksandra Vučića sa nemačkom ministarkom spoljnih poslova Analenom Berbok\nPredsednik Srbije Aleksandar Vučić sastao se sa ministarkom spoljnih poslova Nemačke Analenom Berbok, koja boravi u Beogradu u okviru dvodnevne posete Zapadnom Balkanu.\nSastanku u zgradi Predsedništva Srbije prisustvuju i ministar spoljnih poslova Nikola Selaković, ministar za evropske integracije Jadranka Joksimović, nedavno imenovani specijalni izaslanik Nemačke za Zapadni Balkan Manuel Saracin, ambasador Nemačke u Srbiji Tomas Šib.\nBerbok će zatim razgovarati i sa premijerkom Srbije Anom Brnabić, a zatim sa svojim srpskim kolegom, ministrom spoljnih poslova Nikola Selaković.\n© Sputnik / Lola ĐorđevićAnalena Berbok\nPredsednik Srbije je juče rekao da će imati važne razgovore sa Berbok.\n„Daćemo sve od sebe da čuvamo i dobre bilateralne odnose sa Nemačkom, smatramo da je put u Evropsku uniju veoma važan za nas“, rekao je Vučić.\nŠefica nemačke diplomatije je u četvrtak boravila u Sarajevu i Prištini, a posle sastanka sa zvaničnicima BiH poručila je da je evropska budućnost zemalja Zapadnog Balkana nemački glavni prioritet.\nBerbok je nakon toga u Prištini, između ostalog, pozvala na nastavak dijaloga Beograda i Prištine ističući da se mora naći rešenje prihvatljivo za obe strane po pitanju glasanja Srba na Kosovu na izborima 3. aprila koje organizuje Srbija, preneo je Tanjug.\nŠefica nemačke diplomatije poručila: Beograd i Priština da nađu rešenje za glasanje Srba na KiM\n10 Mart, 22:34\nDodik posle razgovora sa Analenom Berbok: Napraviti neutralnu pravnu analizu o situaciji u BiH\n10 Mart, 16:34


Povelja o srpskom kulturnom prostoru - Ministarstvo kulture i informisanja\nPoveljom o srpskom kulturnom prostoru iskazujemo zajedničke težnje kulturnih činilaca u Republici Srbiji i Republici Srpskoj za usaglašavanje aktivnosti i mera od strateškog interesa za srpsku kulturu i za njeno međusobno povezivanje i predstavljanje u svetu, uvereni da načela i stanovišta ovde izneta dele i pripadnici srpskog naroda u Crnoj Gori, Makedoniji, Hrvatskoj, kao i Srbi u širem regionu i dijaspori. Istovremeno smatramo da ovakvo delovanje treba da aktivira različite puteve saradnje sa kulturama drugih naroda iz najbližeg okruženja, ili s narodima sa kojima delimo opšte stavove o poželjnim humanističkim vrednostima.\nPod srpskim kulturnim prostorom podrazumevamo prostor na kojem je srpski narod u dugom istorijskom trajanju živeo ili još uvek živi, ostavljajući tragove materijalnog i nematerijalnog kulturnog nasleđa, bilo da se nalazi u okviru granica ili izvan granica njegovih državnih tvorevina. Drugim rečima, granice kulturnog prostora nije moguće svesti u granice jednog političkog, odnosno državnog prostora. Stoga i ovom prilikom izražavamo prirodnu težnju za uzajamno saglasnom kulturno-prosvetnom politikom, otvorenom za ravnopravnu i celishodnu saradnju sa kulturama drugih naroda.\nUbrzane promene i globalizacijski procesi uveliko dovode u pitanje kulturnu raznolikost sveta. Pripadnost nacionalnoj kulturi ne predstavlja zamenu, nego širi kontekst u kojem se prepoznaje i ostvaruje svaki slobodni pojedinac. Nacionalne kulture predstavljaju izraz emancipacije naroda kao istorijskih zajednica, dostignuće modernog doba i demokratskih društava, a briga o njihovom očuvanju savremeni svet priznaje kao važan aspekt ostvarivanja ljudskih prava.\nSrbija, kao matična država srpskog naroda, razvija institucionalne okvire i ostvaruje respektivnu podršku očuvanju kulturnih prava etničkih manjina prema najvišim merilima međunarodne prakse. Stoga se ne može načelno dovoditi u pitanje ni potreba da i kultura srpskog naroda, u Srbiji i Srpskoj, u regionu i dijaspori ili rasejanju, od Trebinja i Herceg-Novog do Subotice i Vršca, od Vranja i Gračanice do Banje Luke, bude razvijana u svojim vrednostima i tradicijama, u oblasti savremenog stvaralaštva tako i u oblasti očuvanja, proučavanja i prezentacije kulturnog nasleđa.\nPosebnu pažnju posvećujemo uspostavljanju sistemske brige o srpskom jeziku i ćiriličkom pismu, o podršci programima nastave srpskog jezika, istorije i kulture, što predstavlja jedno od temeljnih oruđa u legitimnom nastojanju da izbegnemo odnarođavanje novih naraštaja, ne samo u sve brojnijoj dijaspori, nego čak i u Srbiji i Srpskoj. Obnova i zasnivanje lektorata u inostranim centrima, naročito u sredinama sa snažnom srpskom zajednicom, doprineće i širenju interesovanja pripadnika drugih naroda za jezik i kulturu srpskog naroda. Ćirilica kao istorijsko pismo i simbolička identifikacija srpskog naroda, široko je prepoznata kao kulturno dobro čiju poziciju u javnom saobraćaju treba sistemski osnažiti. Dvoazbučnost je realnost srpske kulture, ali ne sme da isključi brigu za prvenstvo pisma kojim se Srbi služe preko hiljadu godina, a koja je u regionu potisnuta, a u prošlosti, u okrilju okupacionih režima, i formalno bila zabranjivana.\nKao istorijsku zajednicu, narod povezuju zajednička sećanja na presudne događaje istorijske egzistencije, osobito sećanja na kolektivna stradanja. Pretnjom uništenja je obeleženo iskustvo srpskog naroda tokom dvadesetog veka, što podrazumeva i potiranje srpskih kulturnih tragova na područjima van teritorije Republike Srbije i Republike Srpske, kao i ugroženu baštinu na Kosovu i Metohiji.\nDugoročna politička strategija nepriznavanja, zataškavanja i relativizacije rečenih pojava genocidnog karaktera prisutna je do danas, što je ostavilo krupne posledice i na samosvest i na ukupnu poziciju srpskog naroda. S druge strane, postoji snažna tendencija da se izolovani ili konstruisani događaji iz davnijih ili nedavnih međunacionalnih sukoba, revizionističkim diskursom bez dubljeg utemeljenja, nametnu kao obavezujući narativi u kojima je srpska strana bezuslovno negativno markirana. Obnova poverenja među susednim narodima može da počiva jedino na spremnosti da se uvaže verodostojne istorijske činjenice i različite interesne perspektive sa kojih se činjenice tumače. Ovo podrazumeva i naš potpuniji uvid u stradalna iskustva drugih u okruženju, ali pristup zasnovan na pouzdanim podacima, naspram nametanih proizvoda brutalne ratne i poratne propagande.\nStrateško polazište srpske kulturne politike treba da bude zasnovano na uverenju da je, pre svih širih integracija, prvi i nezaobilazni korak jačanje kohezije unutar srpskog kulturnog prostora. To je uslov za slobodnu razmenu kulturnih dobara sa drugim, susednim i udaljenim narodima, na osnovama uzajamnog poštovanja i realnih obostranih kulturnih interesa i reciprociteta. Jedino tako se može preduprediti opasnost zapadanja u položaj kulturne kolonije i identitetsko obezličenje jednog istorijskog naroda, čija iskustva izdašnog otvaranja prema drugima upućuju na potrebu zauzimanja drugačijeg, trezvenog prilaza u ovoj oblasti.\nRazvijanje istorijske svesti i kulture pamćenja, naročito o razmerama genocida nad srpskim narodom, kontinuirana prezentacija ove teme u muzeologiji, umetnostima i publicistici, treba da bude primer zajedničkog odgovornog odnosa prema prošlosti. Uvereni smo da su istorijska previranja i njihovi tragični ishodi sredinom i krajem dvadesetog veka uticali na raširenu pojavu dezorijentacije, malodušnosti i gubitka elementarnog narodnog samopoštovanja.\nZalažemo se da Vlade Republike Srbije i Republike Srpske zasnuju stalnu institucionalnu formu za planiranje, koordinaciju i pospešivanje svih produktivnih oblika međusobnog povezivanja unutar srpskog kulturnog prostora, sačinjeno od predstavnika ključnih ustanova kulture u Srbiji i Srpskoj, Srpske pravoslavne crkve, kao i vodećih srpskih kulturnih organizacija u regionu i dijaspori.\nJedino narod utemeljene istorijske i kulturne samosvesti može da doprinese kvalitetu šire kulturne komunikacije. Srpska kultura je pokazivala i dalje pokazuje primernu otvorenost za druge, ne zanemarujući ni svest o potrebi zaštite bazičnih interesa u oblasti kulturnog identiteta, i zarad nacionalnog opstanka i zarad daljeg razvitka. Deklarisana saglasnost u našim iznesenim kulturnim opredeljenjima važna je pretpostavka za delotvoran odgovor pred izazovima procesa akulturacije, tj. asimilacije kao i negiranja srpske kulturne tradicije, te osnov za očuvanje srpske kulture.\nNasleđe koje treba da odgovorno baštinimo od predaka čini nezamenljiv oslonac za sigurniji hod generacija samosvesnih potomaka koji učestvuju u kontinuitetu koji nazivamo istorijom, predanjem i kulturom. Jedino narod sa izgrađenom kulturnom samosvešću može biti aktivni član globalne, evropske i svetske zajednice, kao njen dragoceni činilac od kojeg se ne očekuje samo da oponaša izvesne kulturne obrasce nego da ih i stvara.\nU Sremskim Karlovcima, 4. mart 2019. godine


Велер: Српска православна црква с правом забринута због изградње пута код Дечана\nHomeDRUŠTVOVeler: Srpska pravoslavna crkva s pravom zabrinuta zbog izgradnje puta kod Dečana\nVeler: Srpska pravoslavna crkva s pravom zabrinuta zbog izgradnje puta kod Dečana\nAntropolog sa Univerziteta Kembridž Nora Veler ocenila je da je Srpska pravoslavna crkva (SPC) s pravom zabrinuta zbog izgradnje puta Dečani-Plav u zaštićenoj zoni manastira Visoki Dečani, prenosi Koha.\nVeler je u emisiji „Interaktiv“ na KTV rekla da vlada u Prištini treba ozbiljno da shvati zabrinutost SPC.\nOna je ukazala da nijedna javna ličnost ili zvaničnik u Prištini nije dao komentar na takav način da ostavi utisak na međunarodnu zajednicu da tzv. Kosovo u stvari vodi računa o Crkvi, prenosi Kosovo onlajn.\n„Štaviše, ovaj put je sada još jedan dokaz da Kosovo nije u mogućnosti da primenjuje svoje zakone u odbranu zajednica koje je obećalo“, ocenila je Veler.\nOna je istakla da taj problem ne treba da se rešava na nivou lokalnih vlasti, već na najvišem političkom i međunarodnom nivou.\nVeler je podsetila da je Priština prihvatila Ahtisarijev plan čiji se Aneks 5 odnosi na zaštitu SPC i oblasti sa kulturnim i verskim znamenitostima značajnim za srpsku zajednicu, koji je i deo ustava tzv. Kosova.\n„Iz tog razloga, Kosovo mora zaštititi Srpsku pravoslavnu crkvu, u skladu sa odlukama koje je prihvatilo 2006. godine i ne treba da čeka međunarodnu intervenciju da bi se zaustavila izgradnja puta, već treba samo da zaustavi izgradnju takvog puta, da pokaže da poštuje ustav i sprovodi zakon u skladu sa Ahtisarijevim planom, da zaštiti prava i verske slobode srpske zajednice“, rekla je Veler.\nOna je istakla da je to pitanje veoma složeno, s obzirom na to da, kako je ocenila, lokalne vlasti u odnosu na crkvu nikada nisu postupale diplomatski i profesionalno i nisu se bavile tim pitanjima sa ozbiljnošću kakvu zaslužuju.\nBajden zvanično kandidat demokrata za predsednika SAD\nGrađani Zrenjanina traže prinudno izvršenje


Performans pod nazivom „Sutra kad se probudim“, namenjen studentima Univerziteta u Kragujevcu, biće održan 24. januara sa početkom u 20 časova u Pozorištu za decu u Kragujevcu.\nFOTO: Marija Milosavljević - DOT Design\nOrganizator ovog performansa je Studentski parlament Univerziteta u Kragujevcu, a učestvuju studenti sa različitih fakulteta u Kragujevcu i to: sa Ekonomskog, Pravnog, Mašinskog (Fakultet inženjerskih nauka) i Filološko-umetničkog fakulteta (FILUM). Učesnici se naročito zahvaljuju Prirodno-matematičkom fakultetu, koji im je ustupio prostor za probe.\nRediteljka predstave je Jasna Petrović, a producent Nedeljko Mišić. Razgovarali smo sa njima o tome šta će nam predstaviti, kako su tekle pripreme i kako je nastala ideja da se performans realizuje.\nRediteljka, Jasna Petrović, za portal iSerbia kaže da naziv performansa „Sutra kad se probudim“ pomalo podseća na „Čekajući Godoa“, jer sam u sebi nosi to večito odlaganje.\nFOTO: Privatna arhiva - Jasna Petrović\n„Živimo život na odloženo – odlažemo obaveze, probleme, ne suočavamo se sa sobom, nemamo odgovornost ni za šta. Uvek je lakše ići linijom manjeg otpora, a to i jeste najčešći izbor. Ako i slučajno odaberemo da branimo stav, bivamo neprihvaćeni u svetu ulizica i vukača za rukav. Ali, tu se ne završava vrzino kolo, jer ako odlučimo da odemo nekuda gde će nas razumeti bolje, ni time nećemo zadovoljiti većinu. Većina je srećna samo ukoliko pevate njenu pesmu. Nemojte pokušavati da nastupate solo“.\nU nastavku, rediteljka ističe da ključno odlaganje, koje je u centru performansa, predstavlja odlaganje buđenja, koje je neophodno da bi se videla istina o sebi i svetu, a da jedino prihvatajući istinu, možemo biti iskreni i prema sebi i prema drugima.\n„Pošto je prikaz satkan od pokreta i tek koje reči, gledaoci će imati slobodu da simbole čitaju na sebi svojstven način i u kontekstu sopstvenih života. Ukoliko uspemo da trgnemo (iz sna) ili nagnamo na razmišljanje barem jednog gledaoca, mi smo uspeli!“, navodi rediteljka, Jasna Petrović.\nNedeljko Mišić, producent performansa i predsednik Studentskog parlamenta Univerziteta u Kragujevcu, o rađanju ideje za ovakav perfomans, za iSerbia kaže:\nFOTO: Privatna arhiva - Nedeljko Mišić\n„Ideju da organizujem ovaj performans sam dobio u septembru prošle godine. U tom periodu na našim televizijskim programima sa nacionalnom frekvencijom smo mogli da vidimo samo učesnike rijaliti programa, koji ni po čemu nisu zaslužili pažnju nacije. Toj grupaciji pripadaju kriminalaci, starlete, estradni umetnici (šta god to značilo) i ostali talog našeg društva, koji je ničim izazvanim isplivao na površinu u trenucima velikih društvenih promena koje su nas zadesile. Proteklih nekoliko meseci se nisu skidali sa naših ekrana“.\nSa druge strane, Mišić skreće pažnju na to da naši sportisti osvajaju trofeje, naučnici donose medalje sa naučnih olimpijada, a niko o njima ne piše. U njemu se javio bunt i ljutnja zbog takve siutacije, ali i ideja za realiziciju takvog performansa koji će privući pažnju mladih, koji predstavljaju budućnost naše zemlje, ukoliko pre toga ne odu iz nje...\n„Želeo sam da javnost vidi studente, mlade ljude koji mogu da menjaju stvari na bolje. Hteo sam da čuju i vide šta mladi misle o kulturi koja nam se plasira...“, dodaje Mišić.\nIako njegova želja u početku, sirova i ljuta, nije zaživela, jer se nikada nije bavio režijom i pisanjem dramaturškog teksta, taj deo je poverio svojim kolegama studentima koji dele isto mišljenje sa njim i koji osećaju negativnu selekciju prema onome što se svakodnevno plasira kroz medije. U njihov rad se nije mnogo mešao, sem u delu kada je trebalo da im obezbedi kostime, rekvizite, pruži podršku i motivaciju da istraju i izguraju priču do kraja, pored svih njihovih obaveza sa strane.\nNedeljko ističe da mu je drago što su učesnici uživali u toku priprema i realizaciji perfomansa, jer je sve na volonterskoj bazi. Na kraju dodaje: „Želeo bih još da publika shvati našu poruku. Da posmatrajući naš performans, vide da smo svi različiti, da shvate da nije dobro biti medijska zvezda, ne birajući sredstva; da nije dobro da nam se plasira golotinja u osam sati uveče na skoro svim televizijskim kanalima, kada bi trebalo da ide emisija za decu „Laku noć, deco“; da drustvo takvim ljudima ne posvećuje pažnju, a samim tim da utiču na medije da im ne daju medijskog prostora, već da ih stave u neki zapećak. Umesto njih, da se promoviše znanje, kultura, sport, rodoljublje...“\nMarija Planić, glumica performansa, autorka tekstova portala iSerbia i naša urednica Studentske rubrike, koja se već 10 godina amaterski bavi glumom, u pokušaju da promeni razmišljanje mladih ljudi, smatra da je kroz učešće ovog perfomansa, korak bliža svom cilju.\nFOTO: Privatna arhiva - Marija Planić\n„Svesna sam toga da svet, u ovom slučaju mlade ljude, ne mogu tako lako promeniti, ali to me ne zaustavlja da se i dalje trudim da bar jedna osoba shvati poruku koju, zajedno sa svojim kolegama, šaljem. Upravo me je taj mali glas u mojoj glavi naveo da pristanem da učestvujem u ovom performansu“.\nOna dodaje da nije bilo lako raditi na ovakvom tipu performansa, naročito zbog toga što se većinom bazira na scenskom pokretu. „Upravljati svojim telom, a ujedno i uklopiti sve te pokrete sa ostalom ekipom, nije nimalo lako, a naročito kada se ekipa često menja“. Verujemo da nije, a što se tiče njene poruke i poziva da što više studenata dođe da pogleda ovaj perfomans, namenjen pre svega, njima, ona preporučuje:\n„Mislim da bi trebalo da se studenti više uključe u ovakve akcije, jer, pored toga što učesnici mogu pozitivno uticati na svoju okolinu, takođe uče kako je raditi u timu, sa dijametralno različitim ljudima. Sama činjenica da su članovi mog tima sa različitih fakulteta Univerziteta u Kragujevcu, govori da ljudi, sa naizgled nespojivim interesovanjima, mogu i te kako dobro da funkcionišu kada su podjednako motivisani za rad“.\nGlumački ansambl čine: Hristina Krstić, Marijana Županjac, Marija Planić, Srđan Nevenkić, Jovana Đurđević i Katarina Miletić. Za scenografiju, kostime i dizajn, zaduženi su Marija Milosavljević i Boris Radotić, a za muzički deo: Čedomir Milojević, Dušan Đorđević, Stefan Anđelković, Miloš Radičević, Darko Jovičić i Nevena Đorđijoški.\nInformacije o ceni karata i prodajnim mestima pročitajte na Fejsbuk događaju: Sutra kad se probudim.


Uprava za sprječavanje pranja novca i finansiranja terorizma je centralni organ u borbi protiv pranja novca u Crnoj Gori. Organizovana je kao finansijsko-obavještajna služba, administrativnog karaktera.\nPrvobitno, Uprava za sprječavanje pranja novca formirana je Uredbom Vlade Republike Crne Gore od 15.12.2003. („Službeni list RCG“, br. 67/03).\nU toku 2007.godine izvršene su promjene u nazivu Uprave kao institucije, a čime je proširen i djelokrug rada, pa je tako Uprava za sprječavanje pranja novca i finansiranja terorizma (u daljem tektsu USPNFT), osnovana Uredbom o organizaciji i načinu rada državne uprave („Službeni list Crne Gore“, br. 5/12), kao samostalan organ državne Uprave i vrši poslove koji su utvrđeni Zakonom o sprječavanju pranja novca i finansiranja terorizma („Službeni list CG“ br. 14/07, od 21.12.2007. godine, br. 04/08 od 17.01.2008. godine i 14/12 od 07.03.2012. godine).\nZakonom predviđeni poslovi USPNFT odnose se na prikupljanje, analiziranje i dostavljanje podataka i informacija i dokumentacije potrebne za otkrivanje pranja novca i finansiranja terorizma nadležnim organima; utvrđivanje standarda i metodologija za uspostavljanje i razvijanje politike, procedura i prakse za prepoznavanje sumnjivih transakcija; razvijanje posebnih programa za sprječavanje pranja novca i finansiranja terorizma, sa procedurama i programima kontrole i obukom zaposlenih za prepoznavanje sumnjivih transakcija; provjeru transakcija i lica za koje postoji osnov sumnje da je u pitanju pranje novca ili finansiranje terorizma; privremeno obustavljanje transakcija; iniciranje izmjena i dopuna propisa koji se odnose ili su u vezi sa sprječavanjem i otkrivanjem pranja novca i finansiranja terorizma; uspostavljanje međunarodne saradnje sa ovlašćenim organima drugih država i međunarodnim organizacijama; učestvovanje u pripremi i objedinjavanju liste indikatora za prepoznavanje sumnjivih transakcija; učestvovanje u obuci zaposlenih i ovlašćenih lica u nadležnim organima, utvrđivanje smjernica za izradu analize rizika; objavljivanje statističkih podataka iz oblasti sprječavanja i otkrivanja pranja novca i finansiranja terorizma; nadzor nad sprovođenjem Zakona o sprječavanju pranja novca i finansiranja terorizma u okviru utvrđenih nadležnosti; kao i druge poslove koji su joj određeni u nadležnost.\nDakle, ukratko, osnovna uloga Uprave za sprječavanje pranja novca i finansiranja terorizma je borba protiv pranja novca i finansiranja terorizma, što podrazumijeva, između ostalog, djelovanje na planu prikupljanja podataka od zakonskih obveznika, analiziranje i obradu tih podataka, zatim ostvarivanje potpune saradnje i razmjene informacija sa nadležnim državnim organima, kao i sa finansijsko-obavještajnim službama drugih država, te ostalim međunarodnim institucijama.\nNadležnost Uprave je propisana Zakonom o sprječavanju pranja novca i finansiranja terorizma. Prvi Zakon o sprječavanju pranja novca donijet je u toku 2003.godine, a nakon nekoliko izmjena i dopuna ovog zakona, 2014.godine donijet je trenutno važeći novi Zakon o sprječavanju pranja novca i finansiranja terorizma, koji je u najvećoj mjeri usagašen sa relevantnim propisima i međunarodnim preporukama. Aktuelnim zakonom uvedeno je niz novina i poboljšanja u regulisanju sistema za pranja novca i finansiranja terorizma u Crnoj Gori, a takođe je i posvećena velika pažnja usklađivanju sa direktivama Evropske komisije i preporukama FATF-a i MONEYVAL-a.\nOrganizaciona struktura USPNFT regulisana je u vidu podjele na tri Sektora- Sektor za analitičke poslove i kontrolu obveznika( u okviru koje fukncionišu Odsjek za analitičke poslove, Odsjek za sumnjive transakcije i Odsjek za kontrolu obveznika), zatim Sektor za unutrašnju i međunarodnu saradnju, Sektor za prevenciju, integracije I izvještavanje i Služba za opšte poslove, finansije i IT ( Kancelarija za opšte poslove i finansije, kao i Kancelarija za IT)\nNa međunarodnom planu, USPNFT aktivno učestvuje u radu međunarodnih institucija i tijela, kao što je jedan od komiteta Savjeta Evrope MONEYVAL, koji okuplja stručnjake za problematiku sprječavanja pranja novca i finansiranja terorizma i koji funkcioniše na principu uzajamnih evaluacija država članica. Crna Gora je primljena u punopravno članstvo navedene organizacije 2007.godine. Takođe, Uprava je član međunarodne asocijacije finansijsko-obavještajnih službi EGMONT, od 2005.godine. Putem pomenute međunarodne mreže, Uprava efikasno razmjenjuje finansijsko-obavještajne podatke sa državama članicama Egmonta. Razmijenjeni podaci uglavnom imaju karakter službene tajne i mogu se koristiti samo u svrhe i na način propisan zakonom. Ulogu posmatrača, kao i aktivno učešće u radu Evroazijske grupe za borbu protiv pranja novca(EAG), USPNFT ima od 2010.godine.\nOsim međunarodne saradnje, Uprava ima dobru saradnju i na unutrašnjem planu, sa nadležnim državnim institucijama, što uveliko doprinosi jačanju sistema za otkrivanje I sprječavanje pranja novca I finansiranja terorizma u Crnoj Gori. Takođe je I zakonski regulisana obaveza saradnje I razmjene podataka sa nadležnim državnim organima, u svrhe vođenja finansijskih istraga, odnosno vođenja postupaka.\nZakonom o sprječavanju pranja novca I finansiranja terorizma, definisani su obveznici po navedenom zakonu, tj.pravna I fizička lica/ predstavnici fiansijskog I nefinansijskog sektora, koji su dužni da postupaju po ovom zakonu, odnosno da sprovode mjere I radnje u cilju otkrivanja i sprječavanja pranja novca I finansiranja terorizma.\nUSPNFT, kroz sistem sprovođenja obuka i seminara, redovno učestvuje u edukaciji obveznika I ovlašćenih lica. Naime, Uprava u kontinuitetu organizuje obuke i nastoji da se zakon, na takav način, što bolje približi obveznicima, a da ispunjavanje obaveza, koje zakon nameće, daje bolje rezultate.


EU 40 41 44 45 42 43 46\nNike Lunar Gato II Indoor Court muške tenisice za nogomet namijenjene su za igru u zatvorenom prostoru. Zbog svojih karakteristika ove tenisice su idealne za mali nogomet ili treninge koji se održavaju u dvorani. Mekana koža u gornjem prednjem dijelu pruža vašem stopalu gladak i prirodan osjećaj, koji u dodiru sa loptom omogućava precizne udarce. Mrežasti paneli u zadnjem dijelu osiguravaju stalnu cirkulaciju zraka i dinamičko zaključavanje. Lunarlon tehnologija pjenastih ispuna vam osigurava udobno kretanje, zahvaljujući fleksibilnim i responzivnim svojstvima pjene. Gumeni potplat ostvaruje dobro prianjanje kod naglih promjena smjera i zaustavljanja, pa ćete lakše kontrolirati vaše pokrete u ograničenom prostoru. Nike Grind guma u prednjem djelu potplata povećava izdržljivost i dugotrajnost tenisica. SPECIFIKACIJA PROIZVODA: Tenisice za nogomet u zatvorenom prostoru Gornji dio od kože i mrežastog materijala Lunarlon pjena za udobnost Gumeni potplat za stabilnost Šifra artikla: 580456-167 .\nNike Lunar Gato II Indoor Court muške tenisice za nogomet namijenjene su za igru u zatvorenom prostoru.\nZbog svojih karakteristika ove tenisice su idealne za mali nogomet ili treninge koji se održavaju u dvorani.\nMekana koža u gornjem prednjem dijelu pruža vašem stopalu gladak i prirodan osjećaj, koji u dodiru sa loptom omogućava precizne udarce.\nMrežasti paneli u zadnjem dijelu osiguravaju stalnu cirkulaciju zraka i dinamičko zaključavanje.\nLunarlon tehnologija pjenastih ispuna vam osigurava udobno kretanje, zahvaljujući fleksibilnim i responzivnim svojstvima pjene.\nGumeni potplat ostvaruje dobro prianjanje kod naglih promjena smjera i zaustavljanja, pa ćete lakše kontrolirati vaše pokrete u ograničenom prostoru.\nNike Grind guma u prednjem djelu potplata povećava izdržljivost i dugotrajnost tenisica.\nTenisice za nogomet u zatvorenom prostoru\nGumeni potplat za stabilnost\nŠifra artikla: 580456-167


Borenović: Incko da se pod hitno izvini građanima Srpske | Moja Hercegovina\nPočetna / Borenović: Incko da se pod hitno izvini građanima Srpske\nBorenović: Incko da se pod hitno izvini građanima Srpske\n10. Januara 2017. 21:17\nBANJALUKA – Šokirani smo zatrašujućom izjavom visokog predstvanika u BiH Veletina Incka u kojoj je uporedio Republiku Srpsku (RS) sa NDH, izjavio je danas predsjednik Partije demokratskog progresa (PDP) Branislav Borenović i pozvao Incka da se hitno izvini građanima RS.\nOcjenjujući da je Inckovo poređenje “vrlo opasno i za svaku osudu“, Borenović je rekao da to čini visoki predstavnik međunarode zajednice u BiH, koji treba da garantuje provođenje Dejtonskog mirovnog sporazuma, što znači da štiti i RS i BiH. Borenović je ukazao da je RS međunarodno priznata i da je potpuno neprihvatljivo da je Incko poredi sa “fašističkom NDH“.\nBoračka organizacija RS: Incko se treba izviniti srpskom narodu\nBoračka organizacija Republike Srpske (BORS) istakla je da izjava visokog predstavnika Valentina Incka u kojoj je uporedio 9. januar, dan RS sa 10. aprilom, danom osnivanja Nezavisne Države Hrvatske (NDH), predstavlja “tešku uvredu za srpski narod i borce, kao i za sve srpske žrtve iz Odbrambeno-otadžbinskog rata i iz Drugog svjetskog rata koje su u najvećem procentu stradale upravo od NDH”.\n– Tražimo da se Incko odmah izvini srpskom narodu, a u suprotnom, ako to izostane, tražimo od institucija Republike Srpske i predstavnika Republike Srpske u zajedničkim organima BiH da izađu sa jedinstvenim stavom u vezi sa ovim pitanjem i zatraže hitan odlazak Incka iz BiH – saopšteno je iz BORS-a, prenosi Srna.\nPodsjećamo, Valentin Incko je danas za Faktor izjavio da ako bi se počeli slaviti praznici kao što je 9. januar, onda bi neki mogli da se dosjete da slave i 10. april, dan kada je osnovana NDH.\nSDS: Uvredljiv i politički bezobrazan istup Valentina Incka\nSrpska demokratska stranka /SDS/ ocijenila je izjavu visokog predstavnika u BiH Valentina Incka u kojoj Republiku Srpsku poredio sa zločinačkom državnom tvorevinom NDH, kao neprihvatljivo, uvredljivo i politički bezobrazno istupanje u javnosti osobe koja predstavlja međunarodnu zajednicu i koja je zadužena za očuvanje mira i stabilnosti u BiH.\nIz ove stranke podsjećaju visokog predstavnika da su “teror i zločini NDH ne samo prema Srbima, već i prema Jevrejima i Romima, nezabilježeni u istoriji Drugog svjetskog rata”. U saopštenju su navedeni i značaj i žrtva koje je srpski narod dao u borbi protiv fašizma tokom Drugog svjetskog rata, u kojoj je samo u jasenovačkim stratištima stradalo 700.000 Srba, od čega 75.000 djece mlađe od 14 godina.\n“Imajući u vidu da je Nojbaher Austrijanac, vjerujemo da će ta činjenica posebno inspirisati visokog predstavnika u BiH da ubuduće i ne pomisli da Republiku Srpsku poredi sa NDH”, saopšteno je iz SDS-a.\nMitrović: Tražićemo opoziv visokog predstavnika za BiH\n“Poređenjem Dana Republike Srpske sa danom osnivanja Nezavisne Države Hrvatske /NDH/, visoki predstavnik u BiH Valentin Incko uvrijedio je srpske žrtve rata i srpski narod, zbog čega više ne može da obavlja navedenu funkciju”, rekao je Mitrović Srni.\n“Ovdje je riječ o organizovanoj harangi na srpski narod i na taj način Incko pravi razliku među žrtvama rata, zbog čega više ne zaslužuje da obavnja funkciju visokog predstavnika”, zaključio je Mitrović.\nOznakeDan RS valentin incko


Šta bi bilo kad bi bilo - Nedeljnik Vreme\nBroj 952 02.04.2009\n"Deset nedogođenih godina"; VREME 951\nDrugi problem je što se tako potpuno zanemaruju, da ne kažem omalovažavaju "unutrašnje snage". Takvim promišljanjima kao da se želi reći da demokratska opozicija (glavni lideri Vuk Drašković i Zoran Đinđić) ne bi mogla još deset godina da obori vlast. Malo je bilo što su deset godina to uzalud pokušavali, dok nisu izbacili Koštunicu kao frontmena… Ovako ispada da Srbi baš ni za šta nisu sami sposobni.\nIma tu još "problemčića"… Bombardovanje je imalo neke žrtve, da li su one opravdane da ne bi bilo nekih drugih žrtava? Šta je sa napadačem, da ne kažem agresorom?\nA mogu se pisati i drugačije "alternativne istorije". Recimo ona po kojoj se navedeni lideri opozicije nisu svađali i negde početkom 1998. su makli Miloševića (možda posle još jednog pokušaja krađe izbora). To, međutim, nije rešilo problem Kosova (i Metohije) koji ionako nije demokratsko pitanje. Onda se demokratska Srbija suočila sa podrškom Zapada albanskom separatizmu. Njeni lideri su se okrenuli Istoku, pre svega Rusiji koja dolaskom premijera, pa onda predsednika Putina sve više dobija na značaju. Zvuči poznato, zar ne…\nKoliko je dva i dva\nRajko Maksimović, kompozitor, elektronskom poštom


Beta 12. septembra 2017. 18:55\nNajveća ruska distributerska grupa saopštila je danas da je „iz bezbednosnih razloga“ odbila da prihvati prikazivanje „Matilde“, kontroverznog filma o vezi izmedju ruskog cara Nikolaja Drugog i jedne balerine, koji je izazvao gnev tradicionalnih pravoslavaca.\nZa protivnike film „Matilda“, koji treba da izadje 26. oktobra, daje nepristojnu sliku poslednjeg ruskog cara, koga su boljševici pogubili s porodicom 1918, i koga Pravoslavna crkva smatra mučenikom.\n„Da bi ozbezbedili sigurnost naših gledalaca, Sinema Park i Formula Kino odlučili su da odustanu od distribucije filma ‘Matilda’ zbog pretnji“, rekla je portparolka distributera Aleksandra Artamonova.\nGeneralni direktor grupe Roman Linin, rekao je da je odbijanje da se distribuira film „iznudjena mera“.\n„Buka koja se digla oko ovog filma je nesumnjivo povećala njegov komercijalni potencijal, ali bezbednost naših gledalaca je na prvom mestu“, rekao je on u saopštenju prosledjenom agenciji Frans pres.\nPravoslavna crkva je danas na svom vebsajtu osudila svako demonstrativno nasilje i „pseudoreligiozne radikalne“ osobe, ali je dala podršku onima koji se „mole“ da film ne stigne u bioskope.


ROK ZA UPLATU POREZA NA NEPOKRETNOSTI 30. SEPTEMBAR 2019. GODINE\nPoreska uprava Republike Srpske pozvala je obveznike poreza na nepokretnosti da do 30. septembra izmire drugu ratu obaveze po poreskom računu za ovu godinu, kao i eventualno još neizmirene iznose po osnovu poreza na nepokretnosti iz prethodnih godina.\nU saopštenju iz ove uprave je navedeno da je propisani rok za uplatu druge rate do kompletnog iznosa najkasnije do 30. septembra, a da će vlasnicima nepokretnosti u Srpskoj, koji nisu platili dospjele obaveze poreza na nepokretnosti, iznos biti uvećan za troškove postupka prinudne naplate i kamate.\n- Poreska uprava će intenzivirati aktivnosti na prinudnoj naplati ovog prihoda lokalnih zajednica koristeći sve zakonski raspoložive mjere - od blokada računa, pljenidbe pokretne imovine do upisa hipoteka na nepokretnu imovinu, kao krajnje mjere naplate ove poreske obaveze - navedeno je u saopštenju.\nPoreska uprava pozvala je sve koji još nisu prijavili svoju nepokretnu imovinu da to učine odmah, jer će neprijavljene nepokretnosti koje budu identifikovane - biti prijavljene po službenoj dužnosti, a vlasnicima uručeni poreski računi sa obračunatim kamatama i novčanom kaznom.\n- Iznos kazne je od 500 KM do 1.500 KM za fizička lica te od 1.000 do 3.000 KM za pravna lica, po neprijavljenoj nepokretnosti - upozorili su iz Poreske uprave.


Si Djinping i Nikolić potpisaće sporazum o strateškoj saradnji\nSrbija i Kina potpisaće tokom predstojeće posete kineskog predsednika Si Djinpinga Beogradu deklaraciju o sveobuhvatnom strateškom partnerstvu i više važnih medjudržavnih sporazuma.\nZajednička deklaracija o sveobuhvatnom strateškom partnerstvu ima za cilj unapredjenje odnosa sa Kinom u budućnosti, izjavio je danas za agenciju Beta savetnik predsednika Srbije za spoljne poslove Ivan Mrkić.\nPrema njegovim rečima, to će biti druga zajednička izjava koju će potpisati dva predsednika. Prvu su potpisali u Pekingu 2013. godine.\n„Sam naziv deklaracije govori o postojećem strateškom partnerstvu, ali se ono sada čini sveobuhvatnijim, rekao je on.\nMrkić je rekao i da će biti potpisani brojni medjudržavni sporazumi „koji će značiti mnogo za dve države, za dve privrede i za naše buduće odnose“ i posebno izdvojio sporazume o izgradnji brze pruge izmedju Budimpešte i Beograda i sporazum o Železari Smederevo.\n„Planirano je da predsednik Kine poseti Železaru Smederevo. Svi znamo šta železara znači za privredu Srbije, Kina će očigledno uložiti u taj poduhvat. Kineska kompanija iz provincije Hbej preuzeće železaru“, kazao je Mrkić.\nSavetnik predsednika Srbije je naglasio značaj posete predsednika Kine, jedne od „najmoćnijih poluga svetskog razvoja“, rekavši da je ta poseta bila moguća zahvaljujući „tradicionalnom prijateljstvu koje Srbija već decenijama neguje sa Kinom“.\n„Kina je jedna od najpotentnijih zemalja u svetu, znamo da čitava svetska privreda u dobrom delu nalazi oslonac baš u Kini i svako privredno i bilo koje drugo planiranje sa Kinom je dobro za Srbiju“, rekao je Mrkić agenciji Beta.\nKineski predsednik Si Djiping boraviće, na poziv predsednika Srbije Tomislava Nikolića, od 17. do 19 juna u trodnevnoj zvaničnoj poseti Srbiji.\nMrkić je podsetio da će ovo biti peti susret predsednika Srbije Tomislava Nikolića sa predsednikom Kine Si Dji Pingom pošto je Nikolić dva puta bio u Kini, a dvojica lidera sreli su se i u Parizu i u Moskvi.


Biserki Cvejić nagrada Dositej Obradović | TV KANAL 9 NOVI SAD\nNaslovna KULTURA Biserki Cvejić nagrada Dositej Obradović\nBiserki Cvejić nagrada Dositej Obradović\nPrimadona Biserka Cvejić dobitnica je nagrade "Dositej Obradović" za životno delo, za 2014. godinu, a to priznanje biće joj uručeno u subotu 21. februara u 20 sati u Narodnom pozorištu u Beogradu, saopštili su organizatori.\nNagradu dodeljuje Zadužbina “Dositej Obradović” uz podršku Ministarstva kulture i informisanja, Narodne banke Srbije i Narodnog pozorišta u Beogradu, a sastoji se od plakete sa likom srpskog prosvetitelja, povelje i novčanog iznosa.\nKako se navodi u odluci žirija za dodelu nagrade “Dositej Obradović”, Biserka Cvejić poznata je i priznata u Srbiji i svetu kao vrhunski muzički stvaralac i vokalni pedagog.\nPoput Dositeja, vratila se, nakon u inostranstvu provedene mladosti, u rodnu zemlju i posvetila joj svu svoju stvaralačku energiju, pronoseći potom najčuvenijim svetskim muzičkim scenama ne samo slavu svog talenta, već i glas o svojoj zemlji i Beogradu, piše u odluci.\nO dobitnici nagrade odlučio je žiri u kome su bili profesori Vojislav Jelić, Slavko Gordić, Marko Nedić, Dragan Simeunović i Mirko Vasiljević.\nPrethodni tekstNova tuča u turskom parlamentu\nSledeći tekstPokrajinska vlada se pita ko je u Razvojnoj banci vratio radnike


Prema podacima institucija nadležnim za rešavanje problema nasilja u porodici, a koje Pokrajinski zaštitnik građana - ombudsman prikuplja već 10 godina, oko 20 odsto dece i mladih do 18 godina neposredno trpi nasilje od roditelja i/ili članova porodice, dok su u 80 odsto ukupnog broja slučajeva nasilja u porodici deca njegovi svedoci i uvek sekundarne žrtve.\nMeđu pritužbama Ombudsmanu u oblasti zaštite prava deteta, u velikom broju slučajeva su i one u kojim se roditelji tokom i nakon razvoda braka spore oko starateljstva nad detetom. Otvoreni konflikti između bivših supružnika/partnera negativno se odražavaju na decu i time što tokom ovih postupaka potrebe dece podređuju svojim interesima,optužujući se međusobno i manupulišući kako detetovim položajem, tako i njegovim najboljim interesom i osećanjima.\nPokrajinski ombudsman svake godine zaprimi i nemali broj pritužbi u vezi sa slučajevima vršnjačkog nasilja, a u poslednje vreme povećao se i broj pritužbi roditelja koji ukazuju na to da su deca izložena nasilju od strane nastavnika i zaposlenih u vaspitno-obrazovnim ustanovama. U zaključcima istraživanja o sprečavanju nasilja u školama koje je Pokrajinski ombudsman sproveo 2012. godine, navodi se da, uprkos zakonodavnom okviru koji to predviđa, učenici ne uživaju odgovarajući stepen zaštite od nasilja, da su nedovoljno uključeni u vršnjačku podršku, a u svega 40 odsto škola tek deo zaposlenih je prošao obuku o vršnjačkom nasilju.\nDeca su nažalost i najranjivija grupa korisnika interneta. U istraživanju Pokrajinskog ombudsmana „Eksploatacija dece na internetu”, sprovedenom 2012. godine u okviru istoimenog projekta, utvrđeno je da zaposleni u institucijama i ustanovama koje se bave decom nemaju dovoljno stručnog znanja u ovoj oblasti i ukazano je na potrebu za njihovom kontinuiranom obukom o nasilju nad decom putem informacionih i komunikacionih tehnologija.\nPokrajinski ombudsman ističe i posebno težak položaj dece migranata koja putuju bez pratnje, ili tokom puta bivaju odvojena od roditelja, staratelja ili druge osobe odgovorne za dete. Ova deca, kao i deca koja prose, deca ulice i deca iz siromašnih porodica posebno su ranjiva i pod većim su rizikom od seksualne i radne eksploatacije i drugih vrsta zloupotrebe i nasilja. Posebno je zabrinjavajuće to što su institucije,u kojimaova deca mogu da ostvare svoja prava u oblasti zdravstva, socijalne zaštite i obrazovanja, zavećinu njih nedostupni.Naime, ova deca vrlo često nemaju ni osnovna lična dokumenta,te tako u očima državnih institucija ona nemaju identitet i ne postoje.\nU postupcima u kojima postoje saznanja o posrednom ili direktnom nasilju nad decom i prema njima, Pokrajinski ombudsman ukazuje nadležnima na potrebu za međuinstitucionalnom i međusektorskom saradnjom budući da ona u ovakvim slučajevima često izostaje. Potrebno je da obrazovne i ustanove zdravstvene, i socijalne zaštite, kao i pravosuđe u svim slučajevima nasilja nad decom i njihovog zanemarivanja ili zlostavljanja preduzmu neodložne mere, da obaveštavaju jedni druge o ovakvim slučajevima i da koordinirano postupaju, rukovodeći se svaki put najboljim interesom deteta. Mnogo više pažnje potrebno je posvetiti preventivnim merama, kao i stručno-psihološkoj podršci roditeljima i osobama odgovornima za dete.\nRezolucijom Ujedinjenih Nacija iz 1982. godine, 4. jun proglašen je za Međunarodni dan dece nevinih žrtava agresije. Svrha obeležavanja ovog dana je da se javnosti ukaže na patnju dece širom sveta uzrokovanu njihovim fizičkim, mentalnim i emocionalnim zlostavljanjem.


"Dobro je što su mladi igrači uvedeni u reprezentaciju. Utakmica sa Španijom nema rezultatski značaj i idealna je prilika da se ova mlada ekipa, koja predstavlja budućnost reprezentacije, dokaže i nastavi pobedničku seriju. Mi smo Srbija i uvek moramo ići na pobedu", rekao je Pijetlović.\nSrbija je u dosadašnje tri utakmice Svetske lige zabeležila isto toliko pobeda, dva puta je bila bolja od Nemačke (12:10 i 13:4), dok je selekciju Španije pobedila sa 10:8.\nPut Barselone kenulo je 13 igrača: Gojko Pijetlović (kapiten), Branislav Mitrović, Strahinja Rašović, Viktor Rašović, Dušan Mandić, Aleksa Šaponjić, Nikola Eškert, Nemanja Ubović, Miloš Ćuk, Boris Vapenski, Marko Matović, Dušan Marković i Nikola Dedović.\nFinalni turnir Svetske lige biće održan u ruskom gradu Čaljabinsku od 11. do 16. juna, a plasman su za sada obezbedile domaća selekcija, Srbija, Crna Gora i Mađarska.\nUtakmica Španija - Srbija igra se u sredu od 20.30 u Barseloni.\nVaterpolisti mesecima bez isplata za medalje, glume da je "sve normalno"\nSelektor vaterpolo reprezentacije Srbije Dejan Savić rekao je da situacija koja trenutno vlada u trofejnom sportu nije normalna, ali da igrači i stručni štab neće dozvoliti da to utiče na dešavanja u bazenu.\nVaterpolisti Makedonije u četvrtfinalu kvalifikacija za OI, bez Nemačke u Londonu\nVaterpolo reprezentacija Makedonije plasirala se u četvrtfinale kvalifikacionog turnira za Olimpijske igre pošto je u kanadskom gradu Edmontonu, u poslednjem petom kolu A grupe, savladala selekciju Nemačke sa 6:4 (0:2, 2:1, 4:1, 0:0).\nNA KRAJU 12. MESTO Stjepanović bez finala na 100 metara\nSrpski plivač Velimir Stjepanović nije uspeo da se plasira u finale Svetskog prvenstva u disciplini 100 metara slobodnih stilom.\nDejan Stanojević: Odigrali smo fantastičnu odbranu\nPrvi asistent selektora vaterpolo reprezentacije Srbije Dejan Stanojević posle ubedljive pobede protiv Rumunije (14:5) izjavio je da je posebno zadovoljan igrom u odbrani.


FIBA hoće prolaz u Evroligu – Sport ONLINE\nFIBA hoće prolaz u Evroligu\n24/11/2016 Radio Sport Košarka 0\nKrovna košarkaška organizacija ne pristaje na postojeću strukturu evropskih klupskih takmičenja. Od nacionalnih saveza se očekuje reakcija na nastupe klubova u Evrokupu.\nGeneralni sekretar FIBA Evrope Kamil Novak pričao je na radnom doručku sa novinarima, nakon žreba za Eurobasket 2017. u Istanbulu, o aktuelnostima vezanim za evropska klupska takmičenja.\nKao što je poznato, ove jeseni kompanija ECA organizuje Evroligu (16 timova) i Evrokup (20), a FIBA Ligu šampiona, u kojoj učestvuje 40 timova.\nTa dva sistema trenutno su potpuno razdvojena, ali FIBA želi da se to promeni već sledeće sezone.\n„Stav FIBA prema Evroligi je bio i ostao vrlo jasan. Mi pregovaramo sa njima, slali smo im predloge i bili blizu sporazuma, ali ga je druga strana na kraju odbacila. Na poslednjem sastanku smo predložili da Evroliga zadrži najjače takmičenje, a nama da prepusti drugo, ali oni su hteli 40 timova i dva takmičenja. Možemo da napravimo ustupak, ali ne toliki„, rekao je Novak, a prenosi portal „Eurohoops“.\n„ECA ima monopol na organizaciju Evrolige, a mi zahtevamo da makar Evrokup i Liga šampiona budu tretirani ravnopravno. Bilo bi fer da i osvajaču Lige šampiona bude garantovano mesto u Evroligi„, dodao je gensek FIBA.\nOn je negirao da je FIBA vršila pritisak na klubove koji su odlučili da se takmiče u Evrokupu, ali ne krije da se na takvo opredeljenje ne gleda blagonaklono.\nZato je FIBA odbranu svojih interesa prepustila nacionalnim savezima, koji do 25. novembra treba da obaveste krovnu organizaciju šta su preduzeli prema klubovima učesnicima Evrokupa.\nKao što je poznato, Partizan je u avgustu pristao da promeni tabor, dok su klubovi iz Hrvatske, Slovenije, Crne Gore i Makedonije ostali u takmičenju pod kontrolom ECA.\nBilo je reči i o „prozorima“ koji će od jeseni 2017. biti uvedeni za kvalifikacione utakmice nacionalnih timova za velika takmičenja, po ugledu na fudbal.\nNovak je rekao da je FIBA od Evrolige dobila zvaničnu potvrdu da neće sprečavati igrače njenih klubova da u tim periodima nastupaju za svoje reprezentacije.\nZa razliku od njih, NBA zvezde će svakako propustiti bar deo kvalifikacija.\n„Sigurno je da ih neće biti u novembru i februaru, ali moći će da igraju u septembru, a većina njih i u junu. Očigledno je da ne možemo da se suprotstavimo ligi koja godišnje obrće osam milijardi dolara„, završio je Kamil Novak.\nMEČ DANA: Šta od sporta nude televizije? (24. novembar)\nPoraz Partizana od AEK- a u Atini


Video poruka komesara za susjedsku politiku i pregovore o proširenju Johannesa Hahna građanima Bosne i Hercegovine:\nEvropska Unija osim videa, medijima je proslijedila ključne nalaze iz ovogodišnjeg izvještaja o napretku BiH prema evropskim integracijama. Nalazi su sažeti u tri grupe: politički kriteriji, ekonomski kriteriji i zakonodavstvo EU.\nIzborno zakonodavstvo je potrebno hitno izmijeniti kako bi se osiguralo pravilno organizovanje izbora u oktobru 2018. i nesmetana provedba izbornih rezultata. U tom pogledu, svi politički lideri trebaju preuzeti odgovornost i pokazati spremnost na kompromis za rješavanje pitanja oko Doma naroda Federacije.\nOdluka Ustavnog suda iz 2010. godine o poštivanju osnovnih demokratskih prava građana Mostara da glasaju na lokalnim izborima tek se treba provesti. Na usvajanje zakona proisteklih iz Reformske agende, uključujući usvajanje zakona o akcizama, negativno su uticalo tenzije između vladajućih koalicionih stranaka i opstrukcije od strane opozicionih stranaka u Parlamentima na državnom i entitetskim nivoima, što je dovelo do usporavanja tempa reformi.\nReformska agenda se učinkovito provodila kada su državni i entitetski nivoi sarađivali na koordiniran način. Ustav Bosne i Hercegovine i dalje krši Evropsku konvenciju o ljudskim pravima, u slučaju "Sejdić-Finci" i drugim povezanim slučajevima.\nNa funkcionisanje Predsjedništva Bosne i Hercegovine uticalo je izražavanje oprečnih stavova pojedinih članova Predsjedništva o brojnim pitanjima koja su u njihovoj nadležnosti u oblasti vanjske politike.\nVijeće ministara usvojilo je još strategija za cijelu zemlju u oblastima kao što su okoliš i ruralni razvoj. Međutim, s iznimkom nekoliko reformi i posebno usvajanja zakona o akcizama, provedba brojnih reformi je kasnila zbog nedostatka dogovora između članova vladajuće koalicije.\nStrategije za cijelu zemlju u oblastima kao što su energija, zapošljavanje ili upravljanje javnim finansijama tek trebaju da se usvoje.\nMehanizam koordinacije po pitanjima vezanim za EU počeo je funkcionisati u junu 2017. godine sa pripremanjem odgovora zemlje na Upitnik Evropske komisije.\nNacionalni program za približavanje zakonodavstva zemlje pravnoj stečevini EU tek treba da se usvoji.\nBosna i Hercegovina je u ranoj fazi reforme svoje javne uprave i tokom prošle godine nije postignut nijedan napredak. Strategija za cijelu zemlju za reformu javne uprave je u izradi i treba da se usvoji. Daljnja fragmentacija državne službe u entitetu Federacija te na kantonalnom nivou povećala je rizik od politizacije.\nBosna i Hercegovina ima određeni nivo spremnosti u pogledu svog pravosudnog sistema. Postignut je određeni napredak u pravosuđu, ali sveukupno posmatrano, reforme napreduju sporim tempom. Bilo koja izmjena zakona o krivičnom postupku treba biti u skladu s međunarodnim standardima i ne bi trebala ugroziti sposobnost institucija da rješavaju slučajeve teškog organiziranog kriminala, korupcije i drugih izazove za vladavinu prava.\nTakođer postoji određeni nivo spremnosti u pogledu borbe protiv korupcije. Međutim, korupcija je široko rasprostranjena te je i dalje pitanje koje izaziva zabrinutost.\nBosna i Hercegovina ima određeni nivo spremnosti za borbu protiv organiziranog kriminala. Određeni napredak je postignut, naročito usvajanjem nove strategije za borbu protiv organiziranog kriminala i njegovo suzbijanje te ispunjavanjem akcionog plana za sprječavanje pranja novca i finansiranja terorizma, što je rezultiralo time da Bosna i Hercegovina više neće biti predmet Radne grupe za finansijske mjere u borbi protiv pranja novca. Međutim, potrebni su značajni napori u vezi sa finansijskim istragama i unapređenjem kapaciteta za borbu protiv terorizma kao i poboljšanje saradnje sa susjednim zemljama po pitanjima upravljanja granicom.\nBosna i Hercegovina je postigla određeni napredak i ostala u ranoj fazi ostvarivanja kapaciteta da s nosi sa konkurentskim pritiskom i tržišnim snagama unutar Evropske unije. Sveukupni nivo obrazovanja i izdvajanja za istraživanja i razvoj su i dalje niska. Kvalitet stvarnog kapitala ugrožen je nedovoljnim investiranjem. Transportna i energetska infrastruktura nedovoljno je razvijena. Brzina strukturnih prilagodbi je spora, iako je zabilježena određena diversifikacija u regionalnoj trgovinskoj strukturi zemlje", stoji u dokumentu EU.\nRSE: Juncker - izbjeći ponavljanje rata iz 90-tih na Balkanu


"Režim opstruira međustranački dijalog" | Politika | Direktno\n20. 01. 2021. 13:11 0\n"Režim opstruira međustranački dijalog"\nRežim Aleksandra Vučića na sve načine opstruira međustranački dijalog, koji bi trebao da se vodi pod pokroviteljestvom Evropske unije. Režim ima nameru da pregovore o stvaranju uslova za slobodne i poštene izbore i slobodne medije odloži i obesmisli. Cilj je da se oni otpočnu kasno kako bi svaka primena dogovora bila nemoguća, a režim u međuvremenu, sprovodi aktivnosti kojima bi kroz kupovinu glasova, ucene i privilegije unapred zacementirao "podršku" ucenjenog i kupljenog biračkog tela - naveo je predsednik "Pokreta za preokret" Janko Veselinović.\nVeselinović je kazao da je ulogu opstruiranja početka pregovora Aleksandar Vučić dodelio Ivici Dačiću što je, prema njegovim rečima, bila krajnja namera prilikom njegovog izbora na čelo nelegalne i nelegitimne Skupštine Srbije.\n- Dokaz za to je Dačićeva manipulacija o tome ko treba da učestvuje na pregovorima, ocena da je nemoguće sprovođenje dijaloga zbog pandemije, odbijanje da se prvi razgovori obave putem video konferencija i druge manipulacije koje se iznose na režimskim medijima. U kontaktu sa predstavnicima Evropske unije predstavnici režima čine sve da dijalog što više pomere i da čak i u slučaju izlaženja u susret opoziciji rezultati budu neprimenjivi zbog kratkoće vremena za primenu dogovorenog.\n- Pogotovu ako bi izbori bili održani pre najavljenog roka na proleće iduće godine. Najlicemernije je prebacivanje odgovornosti na opoziciju koja je svoje zahteve postavila znatno pre održavanja prethodnih nedemokratskih izbora. Problemi su jasno definisani i u izveštaju Fridom hausa, OEBS-a, institucija Evropske unije i drugih međunarodnih organizacija - dodao je Veselinović.\n- Nadamo se da je Evropska unija iz prethodnih manipulacija sa pregovorima načisto sa to sa kim u Srbiji ima posla i da je jasno da će režim učiniti sve da i ovi pregovori budu fiktivni ili takvi da ne mogu da obezbede slobodne i poštene izbore. Razgovori moraju da budu završeni u maju ove godine i konstituisani mehanizmi kontrole dogovorenog, ukoliko bi se prvi izbori održali na proleće 2022. godine. Sve suprotno od toga bilo bi tragično za srpsko društvo i državu, ali i za evropsku perspektivu Zapadnog Balkana - zaključio je Veselinović.\nDijalog Režim Pokret za Preokret\nĐuka dao otkaz Vučiću: Neće na pregovore!\nVučić: Nikome sve, a svakome dovoljno


Kurti o zahtevu Kvinte: Naš stav po pitanju Visokih Dečana je poznat - 06.12.2021, Sputnik Srbija\nKurti o zahtevu Kvinte: Naš stav po pitanju Visokih Dečana je poznat\nAljbin Kurti, premijer privremenih institucija u Prištini, odgovarajući na pitanje novinara o sprovođenju odluke Ustavnog suda iz 2016. godine, o vraćanju zemljišta... 06.12.2021, Sputnik Srbija\nPremijer nije odgovorio da li je o tome bilo reči na sastanku sa ambasadorima zemalja Kvinte, koji su ranije izneli zabrinutost zbog nesprovođenja odluke Ustavnog suda.„Naš stav po pitanju manastira Dečane je već poznat, ranije smo ga iznosili u javnost. Međutim, tražio sam vaše razumevanje jer smo danas ovde na počasti senatoru Bobu Dolu... Mislim da sam vam odgovorio“, rekao je Kurti novinarima, preneo je Kosovo onlajn.\nAljbin Kurti, premijer privremenih institucija u Prištini, odgovarajući na pitanje novinara o sprovođenju odluke Ustavnog suda iz 2016. godine, o vraćanju zemljišta manastiru Visoki Dečani, rekao je danas da je stav Vlade po tom pitanju već poznat, prenosi Kosovo pres.\nPremijer nije odgovorio da li je o tome bilo reči na sastanku sa ambasadorima zemalja Kvinte, koji su ranije izneli zabrinutost zbog nesprovođenja odluke Ustavnog suda.\n„Naš stav po pitanju manastira Dečane je već poznat, ranije smo ga iznosili u javnost. Međutim, tražio sam vaše razumevanje jer smo danas ovde na počasti senatoru Bobu Dolu... Mislim da sam vam odgovorio“, rekao je Kurti novinarima, preneo je Kosovo onlajn.\n4 Decembar 2021, 16:09\nŠef kancelarije EU: Priština da sprovede sudsku odluku o vraćanju imovine Visokim Dečanima\n25 Novembar 2021, 15:47\nAlbancima preti bumerang iz EU zbog Visokih Dečana\n1 Novembar 2021, 18:15


TRAGEDIJA U RINGU: Patrik Dej nije preživeo posledice nokauta | Novosti.RS\n17. 10. 2019. u 09:40\nBokser Patrik Dej (27), na žalost, nije dobio bitku sa životom - preminuo je u bolnici u Čikagu posle nekoliko dana provedenih u komi. Amerikanac je u poslednjoj rundi meča dobio nokaut od Čarlsa Konvela (21) posle koga nije ustao. Hitno je prevežen u bolnicu gde su odmah obavili operaciju na mozgu, posle koje je pao u komu.\n"Bio je sin, brat, dobar prijatelj mnogima. Njegova pozitivnost i jak duh ostavljali su utisak na sve koje je upoznao", napisao je u saopštenju promoter borbe Lu di Bela, a prenosi Bi Bi Si.\nPosle borbe poruku je objavio i mladi Konvel:\n"Nikada nisam pomislio da bi ovo moglo da se desi Deju, hteo sam samo da pobedim. Da mogu sve da vratim učinio bih to. Niko ne zaslužuje da mu se to desi"


Istorijat kluba – Mala rokada\nDečji šahovski klub „Mala rokada“ osnovan je 2009. godine na inicijativu velikog šahovskog entuzijaste i šahovskog trenera Mirsada Mirze Agovića. Nakon višegodišnjeg trenerskog rada došao je na ideju da osnuje dečji šahovski klub u kome bi njegovi učenici mogli da se usavršavaju i napreduju kroz razna klupska takmičenja.\nMirza kao iskusan trener je zajedno sa svojim mlađim saradnicima, trenerima Jankom i Nevenom Janković, želeo da deca iz njihove šahovske škole koja su se do tada isključivo takmičila u pojedinačnoj konkurenciji, steknu osećaj pripadnosti šahovskoj školi i razviju timski duh, nastupajući i u ekipnim takmičenjima.\nNakon 2011. godine njegovi saradnici nastavljaju da vode klub koji je zabeležio brojne uspehe i koji svakim danom nastavlja da niže nove pobede.\nKlub se trenutno takmiči u Beogradskoj ligi (seniorska konkurencija), gde se naši školarci potpuno ravnopravno nadmeću i sa mnogo starijim i iskusnijim šahistima. Prošle godine „Mala rokada“ je osvojila I mesto u pionirskoj ligi (2007 i mladji), III mesto u kadetskoj ligi (2005 i mlađi) i III mesto u generalnom plasmanu.\nPonosni smo što među svojim članovima imamo osvajače najprestižnijih šahovskih nagrada: I i II mesto u državi u ubrzanom šahu u konkurenciji devojčica do 8 godina, III mesto na prvenstvu države u klasičnom šahu u konkurenciji devojčica do 8 godina, I i II mesto na prvenstvu Beograda u konkurenciji dečaka do 8 godina, II i III mesto na prvenstvu Beograda u konkurenciji devojčica do 10 godina, II mesto na prvenstvu države u brzopoteznom šahu u konkurenciji devojčica do 10 godina, III mesto na prvenstvu države u rešavanju šahovskih problema u konkurenciji devojčica do 10 godina i brojne druge.\nCilj nam je da članovi našeg kluba budu uspešni šahisti, ali i da izgrade moralne i društvene norme kojima će se kasnije voditi u životu.


Kuršumlija ponovo domaćin Sportskih igara mladih - Topličke Vesti Document\nKuršumlija ponovo domaćin Sportskih igara mladih\nMilen Đorđević27. aprila 2021.\nSportske igre mladih dolaze u Kuršumliju 22. maja. Ovo će biti šesta godina kako je Kuršumlija deo porodice igara, i osma godina kako se igre održavaju u Srbiji.\nTakmičenje će se održati u atraktivnijem formatu za mlade sportiste i podeljeno je na nivoe – kvalifikaciona, gradska, regionalna (turnirska) i državna, u saradnji sa partnerom Igara – Savezom za školski sport Srbije.\nSavez za školski sport, Sportski savez, kao i Sportski centar Kuršumlija i ove godine će se potruditi da obezbede najbolje uslove kako bi omladina iz celog Topličkog okruga imala najbolje takmičarkske uslove.\nU Kuršumliji će se održati takmičenja u malom fudbalu, basketu, izmedju dve vatre, odbojci (ženskoj) i atletici.\nSistem takmičenja je ove sezone izmenjen i neće svi sportovi biti na gradskom takmičenju, pa će tako šah, stoni tenis, tenis, rukomet, muška odbojka i odbojka na pesku imati posebno turnirsko takmičenje u četiri regionalna centra u Srbiji.\nKao i prethodnih godina pobednici sa državnog finala izboriće plasman na regionalno, međunarodno, finale u Splitu.\nSportske igre mladih prošle godine bile su jedino sportsko takmičenje u Evropi, koje je uprkos teškoj epidemiološkoj situaciji, održano od početka do kraja, uključujući i regionalno finale u Sarajevu, a organizatori veruju da će ove godine biti lakše i da će situacija sa korona virusom biti povoljnija.\nSportske igre mladih u Srbiji održavaju se pod pokroviteljstvom predsednika Aleksandra Vučića, uz podršku Vlade Srbije, Ministarstva omladine i sporta i ministarstva prosvete i tehnološkog razvoja.


Sportske.net - Krunić: "Uspeh ako ne izgubimo"\nTrener Jagodine Simo Krunić izjavio je da bi u predstojećoj utakmici sa Radom, u 27. kolu Superlige Srbije, za njegovu ekipu bio veliki uspeh da ne izgubi.\n"Imamo teško gostovanje. Ne pružamo dobre partije i teško dolazimo do bodova. Rad, ukoliko ne računamo utakmice na Obilićevom stadionu, nije gubio bodove na svom terenu. Oni imaju šansu za Ligu Evrope što nama ne odgovara jer znamo da će biti maksimalno motivisani. Za nas bi bolje bilo da imaju par bodova manje", rekao je Krunić.\nOn je dodao da njegova ekipa igra promenljivo i da nije uspela da poveća bodovni saldo. Jagodina je deveta na tabeli Superlige Srbije sa 31 bodom, a Rad je sedmi sa šest bodova više.\n"Sada se nalazimo u nezavidnoj situaciji, svaki bod nam je bitan. Mnogo igrača nam je otišlo. Igrači koji su tu moraju da daju sve od sebe. Što se tiče odnosa prema igri i zalaganja, nemam primedbe. Čeka nas teška utakmica. Bili bismo zadovoljni ako bismo uspeli da se vratimo sa bodom. U ovom trebutku bi bio veliki uspeh da ne izgubimo utakmicu", rekao je Krunić.\nKrunić je dodao da su Jagodini neophodni bodovi, ali da zna da "Građevinari" imaju kvalitetan tim.\n"Znamo da Rad ima dobre, iskusne i kvalitetne igrače. Mnogo bodova su osvojili u prolećnom delu prvenstva, što dokazuje da su dobra ekipa. Oni su u konstantno dobroj formi", kazao je Krunić.\nFudbaler Jagodine Nemanja Arsenijević rekao je da njegova ekipa mora da prekine pobednički niz Rada na domaćem terenu i da što pre osvoji neki bod.\n"Očigledno je da smo u krizi igre i rezultata. Ako pogledamo tabelu nije nam sjajna situacija, jer smo na samo pet do šest bodova od opasne zone. Već u nedelju moramo da donesemo bod u Jagodinu ako želimo da rasterećenije uđemo u nastavak prvenstva", rekao je Arsenijević.\nFudbaleri Jagodine u nedelju od 17 časova igraju u Beogradu protiv Rada, utakmicu 27. kola Superlige Srbije.


Partizan dočekuje Turk Telekom u Evrokupu – Sport\nKošarkaši Partizana domaćoni su tima Turk Telekoma u meču drugog kola A grupe Evrokupa. Utakmica u dvorani „Aleksandar Nikolić“ počinje od 20.30, a njen tok i promene rezultata možete pratiti i na našem portalu.\nPrvu utakmicu na domaćem terenu u Evrokupu crno-beli igraju sa timom Turk Telekoma i nameravaju da potvrde ulogu favorita.\nU izjavama pre meča trener Partizana je istakao nameru tima da nastavi uspešnu seriju nastupa posle pobede nad Hamburgom sa 106:97.\nNa drugoj strani i tim Turka je u prvom kolu Evrokupa na svom terenu savladao Metropolitans sa 73:65, pa očekuje da nastavi u istom ritmu.\nUtakmica košarkaša Partirana sa Turk Telekom u meču drugog kola A grupe Evrokupa u dvorani „Aleksandar Nikolić“ počinje od 20.30, a njen tok i promene rezultata možete pratiti i na našem portalu.


NovaEnergija.net » Aleksinački studenti napravili aplikaciju kako bi predstavili svoj grad i istoriju! Aleksinački studenti napravili aplikaciju kako bi predstavili svoj grad i istoriju! – NovaEnergija.net\nGrupa mladih studenata iz Aleksinca odlučila je da svoj kraj i svetlu istoriju predstavi, pre svega, najmlađima, ali i ostatku Srbije, na inovativan i kreativan način. Početak Prvog srpskog ustanka i Deligradsku bitku, u kojoj je Ustanička vojska ostvarila prvu pobedu nad Turskom vojskom, predstavili su preko mobilne aplikacije.\nKreiranje aplikacije pod nazivom Interaktivni udžbenik – Deligradska bitka prvi je korak koji je sproveden u okviru projekta Zašto volim Aleksinac, koji su podržali „Otis“ i Opština Aleksinac.\n„Poučeni iskustvom iz našeg okruženja i svesni činjenice da najmlađi sve više vremena provode pored telefona, tableta i kompjutera, odlučili smo da napravimo aplikaciju koja će pored zabavnog karaktera, imati i edukativni deo. Jedan od najznačajnijih događaja koji su se dogodili na teritoriji naše opštine je upravo ovaj, zato smo odlučili da ga digitalizujemo i predstavimo svima. Na ovaj način, kroz igru i zabavu, svi će imati priliku da nauče nešto novo i obogate svoje znanje iz istorije“, objasnio je idejni tvorac aplikacije i menadžer projekta Janko Stanković, student FON-a.\nAplikaciju čini udžbenik u kojem je detaljno opisana Deligradska bitka, a osim pisanog formata, korisnici imaju mogućnost i da preslušaju sadržaj udžbenika, pošto se on nalazi i u audio formatu.\n„Osim toga postoji i niz manjih igara, kako bi se u pauzama edukativnog dela korisnici zabavili. Na kraju, korisnik svoje znanje može da proveri kroz kviz, gde je cilj da se reprodukuje ono što je naučio igajući se i listajući udžbenik“, istakao je Stanković.\nNa realizaciji projekta su učestvovali studenti Elektronskog fakulteta u Nišu, Ognjen Marinković, Nemanja Raković, Stefan Stamenović, kao i dizajneri Vojin Jovanović i Neda Jovičić, a aplikacija je dostupna u Gugl prodavnici, potpuno je besplatna i dostupna svim zainteresovanim korisnicima interneta.\nAplikacija Interaktivni udžbenik – Deligradska bitka, za veoma kratko vreme privukla je pažnju korisnika. Na stranici na Fejsbuku za desetak dana registrovano je više od 100 ljudi koji prate aktivnosti, rejting u Gugl prodavnici je pet zvezdica, a broj aktivnih korisnika Interaktvnog udžbenika je između 40 i 50.\nAleksinački studenti napravili aplikaciju kako bi predstavili svoj grad i istoriju! was last modified: June 29th, 2017 by Jelena Jovičić\naleksinacInteraktivni udžbenik - Deligradska bitkamobilna aplikacijastudentitop


Predsjednik SDA Bakir Izetbegović dao je ekskluzivni intervju za Vijesti.ba, u kojem govori o aktuelnim i strateškim temama za državu Bosnu i Hercegovinu.\nIzetbegović vrlo direktno govori o razgovorima u Zagrebu i Beogradu, potezima Milanovića, Plenkovića i Vučića, namjerama Dodika i Čovića. Lider SDA govori i o svađama među Bošnjacima, političarima iz probosanskog korpusa, te separatističkim apetitima koji bi mogli porasti i odvesti nas u veoma loše scenarije.Također, govorio je o tome ko su politikanti i populisti u bh.politici, o HDZ-ovom traženju “hljeba na pogaču”, ali i o jasnim stavovima EU, SAD i PIC-a, te kakvo rješenje je spreman “bjanko” potpisati.\nPrevious Supruga komandira ARBiH Čedomira Domuza: Žalim zbog pogibije muža, a lično bi sve isto uradila\nNext Sarajevo: U Vijećnici obilježena 103. godišnjica rođenja Maka Dizdara\nU jutarnjim satima, 11. decembra 2019. godine desio se napad u vojnoj bazi Bagram u Afganistanu. Svi pripadnici Oružanih snaga Bosne i Hercegovine koji su angažovani na izvršenju misije u\nNegodovanje povodom posjete švedske kraljevske porodice Bosni i Hercegovini\nNakon održane Javne tribine Platforme za progres Švedska 19.10.2019. u Malmeu i saznanja da će švedska princeza Viktorija doći u zvaničnu posjetu Bosni i Hercegovini, Upravni odbor Platforme za progres


Hristov Consulting Vesti » Blog Archive » FK TSC spreman za istorijski debi u Evropi\nFK TSC spreman za istorijski debi u Evropi\nFudbalski klub TSC iz Bačke Topole gostovaće u četvrtak, 27. avgusta 2020. godine od 20.00h, moldavskoj ekipi Petrokub Hinčešti, u utakmici prvog kola kvalifikacija za Ligu Evrope, sa ciljem da izbore plasman u narednu rundu takmičenja.\nNa konferenciji za novinare pred put u Moldaviju, šef stručnog štaba TSC-a Zoltan Sabo ocenio je da je Petrokub izuzetno ozbiljna ekipa, godinama prisutna u evropskim kvalifikacijama, ali je istakao da će njegova ekipa pokušati da diktira svoj tempo i tako dođe do dobrog rezultata.\n“Očekuje nas prva evropska utakmica u istoriji, protiv moldavske ekipe Petrokub koja već treću godinu igra kvalifikacije. Nikada nisu prošli dalje, ali svaki put su imali tesan rezultat i igrali su neizvesno sa boljim protivnikom, tako da ovu utakmicu moramo ozbiljno da shvatimo. Petrokub u svojoj ekipi ima 5-6 reprezentativaca i zaista su ozbiljna ekipa koja poslednjih godina igra bitnu ulogu u moldavskom fudbalu“, rekao je Sabo.\nPrema njegovoj proceni, šanse za pobedu su izjednačene iako protivnik igra kod kuće i sa određenim evropskim iskustvom, dok je TSC-u to prva evropska utakmica u istoriji. „Zaista verujem u ekipu i naš kvalitet i nadam se da ćemo moći da izborimo prolaz u drugi krug“, kazao je Sabo.\nKapiten Saša Tomanović je rekao da je TSC izbori ovu istorijsku utakmicu za klub i da je sada pred njima „lep izazov“, iako ih očekuje teška utakmica protiv kvalitetnog protivnika. „Dočekaćemo taj meč spremni, a lično jedva čekam da počne”, rekao je kapiten.\nGolman Nenad Filipović je naglasio da je evropska utakmica veliki uspeh za klub i da se nada da će se plasirati u dalje takmičenje.\n„Mi ne znamo i nećemo drugačije da igramo, prepoznatljivi smo po napadačkom fudbalu, želimo da dominiramo i igramo na gol više, tako da se nadam da će nas takva igra dovesti u naredno kolo“, rekao je Filipović.\nUtakmica Petrokub – TSC igraće se u četvrtak, 27. avgusta od 20.00h. Prenos je obezbeđen na Drugom programu RTS-a.\nFK TSC je prošlu sezonu, kao debitant, završio na četvrtom mestu na tabeli Superlige i tako prvi put izborio plasman u evropsko takmičenje. Takođe, TSC je klub koji je u 2019. godini najviše napredovao po „Euro Club Index“-u, za čak 151 poziciju i trenutno je 404. na toj listi.\nPosted by Hristov Consulting\ton Aug 25th, 2020\tand is filed under Odnosi s medijima.


Back Dr Organic Serbia\n30 jul 2015 00.46 (London Time)\nBrend za prirodnu negu kože, Dr Organic, koristi samo najfinije prirodne i organske sastojke u svojim proizvodima i od lansiranja 2009. godine razvio je bazu lojalnih kupaca.\nKao brend izgrađen na posvećenosti firme sastojcima premijum kvaliteta i principima etike, Dr Organic je želeo da bude siguran da je njegova ambalaža za e-maloprodaju odraz ovih vrednosti.\nKompanija se obratila odeljenju za ambalažu kompanije DS Smith zatraživši pomoć u kreiranju ambalaže od talasastog kartona koja prenosi doživljaj brenda u domove kupaca i obezbeđuje da proizvodi u pakovanju budu dobro zaštićeni i da bezbedno stignu na odredište.\nEntoni Dejvis, kreativni direktor u kompaniji Dr Organic, kaže: „Uvek svoje kupce stavljamo na prvo mesto i to podrazumeva i da želimo da im pružimo prijatno iskustvo kada svoju robu primaju kod kuće. Zadali smo kompaniji DS Smith težak zadatak sa nizom važnih praktičnih zahteva, kao i potrebom da se vrednosti našeg brenda prenesu na efikasan način.”\nStručni dizajneri kompanije DS Smith su blisko sarađivali sa kompanijom Dr Organic da bi kreirali niz pakovanja koji čvrsto drže proizvod u sredini, stvarajući malu prazninu oko pakovanja radi zaštite tokom transporta.\nEntoni dodaje: „Kutije se brzo podižu, a samolepljive trake koje fiksiraju kutiju znače i brzo pakovanje, što obezbeđuje sigurnost i dokaz o otvaranju kutije. Traka za lako otvaranje takođe podupire pozitivno iskustvo kupca po prijemu proizvoda i omogućuje jednostavan proces povraćaja ukoliko kupac mora da vrati proizvod.\n„Mi smo deo konkurentnog tržišta i zato je ključno da imamo mogućnost brzog pakovanja i smanjivanja nepotrebnih troškova koji nastaju u neefikasnim procesima ili zbog oštećene robe. Zaista osećamo da imamo sjajno rešenje koje eliminiše rizik i maksimalno povećava prodaju.”\nToni Foster, direktor prodaje i marketinga odeljenja za ambalažu u Ujedinjenom Kraljevstvu je rekao: „Kupci se sve više navikavaju na naručivanje proizvoda onlajn i očekuju da njihova roba bude isporučena na isplativ način i pravovremeno, bez oštećenja ili defekata. Kod brenda izgrađenog na kvalitetu i tradiciji, očekivanja su još veća.\n„Iako su se navike u kupovini promenile, snaga brenda je jednako jaka i kupci i dalje žele da uživaju u iskustvu kupovine priželjkivanog proizvoda – bilo da se on preuzima u prodavnici ili isporučuje u njihove domove. Uspešno prenošenje vrednosti brenda u domove širom zemlje je apsolutno presudno za bilo koju strategiju e-maloprodaje.\n„Ambalaža od talasastog kartona je 100% preradiva i zato predstavlja savršen izbor za Dr Organic. Kupci ove kompanije su očito ekološki osvešćeni i razumeće vrednost korišćenja prave količine ambalaže koja se u potpunosti može reciklirati.”


Otvoren konkurs: Država zapošljava 400 medicinskih sestara - Infobrif\nObjavljeno 31.05.2019. u 21:01 poslednja izmena 31.05.2019. u 21:07\nVlada Srbije i Ministarstvo zdravlja odlučili su da zaposle 400 najuspešnijih medicinskih radnika sa srednjom stručnom spremom u zdravstvenim ustanovama u Srbiji, piše Politika.\nPlanirano je da se omogući radno angažovanje najuspešnijih učenika tri profila srednjih medicinskih škola za zanimanja medicinska sestra-tehničar, pedijatrijska sestra i ginekološko-akušerska sestra. Poziv se odnosi isključivo na kandidate koji su završili srednje medicinske škole u poslednje tri godine, a kandidati treba da se prijave do 31. maja.\nKako se navodi na sajtu Ministarstva zdravlja, zbog velikog interesovanja ovaj rok je produžen do ponedeljka, 3. juna 2019. godine.\nPrioritet prilikom razgovora imaće kandidati koji su završili školovanje sa najboljim uspehom, a radi razmatranja prijave neophodno je da kandidat ima dokaz o položenom stručnom ispitu.\n„Sva zapošljavanja u zdravstvenom sistemu Srbije u poslednjih nekoliko godina se obavljaju javno, transparentno i putem konkursa, u skladu sa propisanim normativima i usvojenim kadrovskim planovima. Na taj način u poslednje četiri i po godine zaposleno je više od 12.000 medicinskih radnika. Ono na čemu posebno insistiramo je odobravanje specijalizacija, koje su u ranijim periodima bile praktično obustavljene. Za poslednje četiri godine odobreno je više od 7.000 specijalizacija“, dodaju u Ministarstvu zdravlja.\n„Tako su 2009. godine medicinske sestre i tehničari sa srednjom stručnom spremom zaposleni u Kliničkom centru Srbije ostvarivali pravo na osnovnu neto platu, bez minulog rada i dodataka, u iznosu od 29.137, dok je sestra u intenzivnoj nezi dobijala 30.159 dinara. Ove, 2019. godine, ova kategorija zaposlenih ostvaruje pravo na platu u iznosu od 41.368 dinara, a u intenzivnoj nezi 42.819 dinara. Dakle, prostom računicom dolazi se do zaključka da je ostvareno uvećanje primanja od više od 40 odsto za obe navedene kategorije medicinskih sestara i tehničara“, pojašnjavaju u resornom ministarstvu.\nU ovom gradu osvanuo neobičan znak, a evo kome je namenjen (FOTO)


Pokret potrošača: Ako je proizvod neispravan imamo pravo na povrat novca – mojKontakt portal – Radio Televizija Kontakt\nPredsjednik Pokreta potrošača Republike Srpske Dragutin Bošković rekao je Srni da potrošači kada kupe neispravan proizvod, prema Zakonu o zaštiti potrošača, imaju pravo da im se vrati novac, da im se isporuči novi, ispravan proizvod, ili da se proizvod pošalje na servis.\nOn je istakao da je trgovcima u interesu da ne vraćaju novac potrošačima, već da neispravan proizvod šalju na servis, što u praksi najčešće i nude kupcima, a neinformisani potrošači to prihvataju, pri čemu često nastaju problemi.\n“Ukoliko potrošač prihvati da uređaj pošanje na servis, onda on komunicira sa servisom, a u stvari on nema nikakvih obligacionih odnosa sa servisom, već samo sa trgovcem i sve sa njim treba da rješava”, pojasnio je Bošković.\nOn je naglasio da potrošači to ne znaju, pa uređaje više puta šalju na servis i sa njima se dogovaraju, što je pogrešno i vodi potrošače u bezizlaznu situaciju pri čemu potrošač izgubi sva prava.\nBošković smatra da je u Srpskoj dosta urađeno na poboljšanju položaja potrošača i da su zakonska rješenja dobra, ali da su potrošači neinformisani.\n“Imamo osam organizacija koje, zajedno sa Ministarstvom trgovine i turizma Srpske, rade na informisanju potrošača o njihovim pravima i načinu na koji ih mogu zaštiti”, rekao je Bošković.\nPrema njegovim riječima, u Zakonu o zaštiti potrošača Republike Srpske je dosta prava regulisano, ali da se on ne realizuje, uglavnom, zbog nezainteresovanosti subjekata koji su dužni da na tome rade.\nOn je dodao da su građani nedovoljno informisani i nezainteresovani o ovim pravima i njihovoj zaštiti, zbog čega često bivaju ekonomski oštećeni.\n“Nama se dosta potrošača javlja za savjet, ali, nažalost, uglavnom kada već naprave pogrešne korake i kada im mi više ne možemo pomoći”, pojasnio je Bošković.\nOn je dodao da se najčešće pritužbe građana odnose na centralno grijanje, odnosno na rad banjalučke “Toplane”, kao i na rad “Vodovoda” i “Elektrokrajine”, u kojima je bilo riječi o netačnim računima.


Konkurs za IT prekvalifikacije otvoren do sutra\n► Konkurs za IT prekvalifikacije otvoren do sutra\nKonkurs za prekvalifikaciju u IT sektoru zatvara se sutra, a Kancelarija za informacione tehnologije i eUpravu pozvala je još jednom sve zainteresovane građane da se prijave.\nZa program, u okviru koga će do kraja godine 900 polaznika širom Srbije na sveobuhvatan način biti obučeno za rad u najbrže rastućoj industriji u Srbiji, do sada se prijavilo više od 9.500 kandidata.Pravo učešća imaju svi punoletni građani s najmanje srednjom stručnom spremom, bez obzira na to da li su zaposleni ili ne.\nKreiran je posle sveobuhvatnog istraživanja koje je pokazalo da 118 IT kompanija planira da u narednih godinu dana zaposli čak 961 junior programera.\nU saopštenju kancelarije za informacione tehnologije je navedeno da je program postigao odlične rezultate i pokazao se kao efikasan alat u smanjenju nezaposlenosti i povećanju kompetencija u IT sektoru, kojem u ovom času nedostaje između 15.000 i 20.000 stručnjaka.\nPokrentu novi sajt Kancelarije za IT i eUpravu\nКancelarija za informacione tehnologije i elektronsku upravu saopštila je danas da je pokrenula novi sajt Kancelarije koji će građanima i privredi omogućiti lakši pristup uslugama javne uprave.\nVOICE: Pokrajina daje milione za idejni projekat brze saobraćajnice i krši pravila konkursa\nUprava za kapitalna ulaganja Vojvodine poveriće izradu tehničke dokumentacije za izgradnju brze saobraćajnice na deonicama Novi Sad - Zrenjanin i Zrenjanin - Borča, poznate kao “Vojvodjansko...\nU Nišu stavljen van snage konkurs za izbor direktora javnih preduzeća\nVeće grada Niša donelo je danas odluku da stavi van snage konkurs za izbor direktora javnih preduzeća, jer su prva dva kandidata na rang listi bez objašnjenja povukla svoje kandidature.\nFondacija Novak Đoković raspisala konkurs za najbolju startap ideju\nFondacija "Novak Đoković" i magazin Original raspisali su danas konkurs "Original Pitćing Day" za najbolju startap ideju na temu tehnološke inovacija u službi čoveka.


Svijet - datum: 2018-11-06 VAŠINGTON ŽESTOKO UDARIO NA IRAN Amerika vratila sankcije Teheranu Obećavam vam da će poslovanje sa Iranom koje se kosi sa našim sankcijama na kraju biti mnogo bolnija odluka od povlačenja kompanija iz Irana, poručio je Pompeo\nVAŠINGTON – Iako su nove američke sankcije Teheranu stupile na snagu, osam država, krupnih uvoznika iranske nafte, zasad je pošteđeno posledica. Administracija u Vašingtonu je sankcije namijenila onima koji trguju sa Iranom. Izuzećem su obuhvaćeni Kina, Grčka, Indija, Italija, Turska, Južna Koreja, Tajvan i Japan.\nSankcije pogađaju energetski, finansijski i transportni sektor Irana i za cilj imaju da nanesu štetu privredi te države, nakon što su se SAD ranije ove godine povukle iz nuklearnog sporazuma sa Iranom iz 2015, navodi AP. Ove sankcije vraćaju na snagu sve one kaznene mjere koje su ukinute nakon potpisivanja nuklearnog sporazuma 2015. godine.\nPrema riječima američkih zvaničnika, sankcije će važiti sve dok Iran ne prestane da podržava terorizam, ne povuče se iz Sirije i potpuno obustavi svoj program razvoja nuklearnog oružja i balističkih raketa.\nSancijama se zamrzava sva imovina iranskih firmi nad kojima SAD imaju jurisdikciju, dok se Amerikancima zabranjuje poslovanje s njima. Posledice će osjetiti i kompanije iz drugih država koje posluju sa iranskim firmama i pojedincima na koje se sankcije odnose.\nMinistarstvo finansija SAD je načinilo spisak od 700 iranskih pojedinaca i entiteta, kao i onih koji su na neki način povezani sa Iranom. Ukupno se radi o više od 900 „meta” na koje se sankcije odnose. Među njima je 50 iranskih banaka i njihovih podružnica, više od 200 pojedinaca, iranska avio-kompanija i njenih 65 aviona, kao i brodovi u iranskom vlasništvu.\nAdministracija predsjednika Donalda Trampa najavila je da želi da u potpunosti prekine iranski prihod od nafte, ali je za osam pomenutih država omogućen uvoz iranske nafte sve dok rade na tome da ga smanje na nulu.\nAmerički državni sekretar Majk Pompeo izjavio je da je ova pošteda, koja važi šest mjeseci, data kako ne bi došlo do poremećaja na tržištu nafte, kao i da bi tih osam država dobile više vremena da eliminišu uvoz iz Irana.Pored toga, tokom tih šest mjeseci, novac koji te zemlje budu platile za naftu moraće da lagne na poseban račun, sa koga će ga Iranci moći da koriste samo za ograničene, humanitarne svrhe.\nAmeričke sankcije pozdravio je Izrael, dok su Evropska unija, Francuska, Njemačka i Velika Britanija ranije u zajedničkom saopštenju poručile da žale zbog odluke Vašingtona.\nDržavni sekretar SAD Majkl Pompeo upozorio je da bi mogle biti kažnjene zemlje koje posluju sa Iranom nakon što je Vašington Teheranu uveo nove sankcije koje su usmjerene ka energetskom, bankarskom i transportnom sektoru.\n– Obećavam vam da će poslovanje sa Iranom koje se kosi sa našim sankcijama na kraju biti mnogo bolnija odluka od povlačenja kompanija iz Irana – poručo je Pompeo.\nOn je upozorio Iran da bi trebalo da se ponaša „kao normalna zemlja” ili će biti svjedok propasti svoje ekonomije.\nUvoz iranske nafte prekinulo je 20 zemalja, a SAD će dozvoliti izuzeće za osam zemalja, uključujući Kinu, Italiju, Grčku i Južnu Koreju, kojima će biti dozvoljeno da nastave da kupuju naftu iz Irana, javila je „Raša tudej”.


Vučić: U teškoj smo poziciji ako se UN povuče sa Kosova - BKTVNews\nVučić: U teškoj smo poziciji ako se UN povuče sa Kosova\n17. Oktobar 2018. u 12:36\nPredsednik Srbije Aleksandar Vučić izjavio je danas da bi odluka o povlačenju civilne misije UN sa Kosova i formiranju kosovske vojske dovela Beograd u tešku poziciju u kojoj nema izbora, osim da štiti svoju zemlju i narod.\n"Nadam se da nas niko neće dovesti u tu poziciju", rekao je Vučić posle razgovora sa predsednikom Austrije Aleksanderom Van der Belenom.\nVučić je izjavio da, ako Kosovo bude primljeno u Interpol, Albanci više neće želeti da o bilo čemu razgovaraju, već će se okrenuti ostvarenju članstva u Organizaciji za evropsku bezbednost i saradnju i UN.\nOnda ćemo doći u ćorsokak, rekao je Vučić. On je naveo da prijem Kosova u Interpol značio 5.000 međunarodnih poternica za Srbima koji su učestvovali u ratu 1999. godine, što bi stvorilo nove tenzije.\nVučić je ocenio da nedovoljno razumevanje prilika na Balkanu može dovesti do tragičnih posledica.\nStvaranje kosovske vojske bi predstavljalo veliki problem za Srbiju i ceo region. Nemojte nas dovoditi u situaciju da smo saterani u ugao i da samo možemo da se branimo, izjavio je Vučić.\nPrema njegovim rečima, ne postoji nijedan međunarodni akt koji dozvoljava stvaranje kosovske vojske.\nZabrinuti smo zbog najava da će ta vojska biti formirana do kraja godine, što bi nas dovelo u nemoguću poziciju, izjavio je Vučić.\nOn je rekao da je Beograd uvek spreman za razgovor, ali da je potrebno kompromisno rešenje i da se ne dogodi da Srbija izgubi sve, a neko drugi dobija sve.\nVučić je izjavio da mu je Van Der Belen rekao da Evropska unija ima unutrašnje probleme, zbog čega Beograd i Priština treba da reše međusobne nesuglasice, što je uslov za članstvo u EU.\nTagovi: Kosovo, UN, Vojska,\nVučić: Nema dijaloga sa onima koji krše sporazume\nNastavak dijaloga Beograda i Prištine: Vučić i Tači večeras u Briselu\nMinistar Dačić objavio: Još jedna država povukla priznanje Kosova\nSaveti 15.11.2018. 13:55\nPogledajte svoje nokte: Ovo su znakovi da vam je zdravlje ozbiljno ugroženo, a da toga niste ni svesni


Barcelona demantira: Nismo zainteresirani za Van Persieja i Balea - Index.hr\nBarcelona demantira: Nismo zainteresirani za Van Persieja i Balea\nUNATOČ špekulacijama medija vodeći ljudi Barcelone zaduženi za igrački kadar demantirali su aktivnosti oko angažmana Garetha Balea i Robina van Persieja.\nSportski direktor katalonskog diva Andoni Zubizarreta demantirao je medijska nagađanja da je boravio u Engleskoj gdje se sastao s čelnicima Tottenhama kako bi dogovorio transfer velškog reprezentativca Garetha Balea.\n"Nije istina da sam bio u Londonu i pregovarao s bilo kim oko bilo čijeg transfera. Još ću jednom istaknuti da je 90 posto igrača kojima namjeravamo ojačati momčad za narednu sezonu u našim mlađim kategorijama", izjavio je Zubizarreta za El Mundo Deportivo.\nNjegov kolega iz uprave, potpredsjednik Barcelone Josep Maria Bartomeu morao je opovrgnuti nagađanja da su već počele aktivnosti oko dovođenja sjajnog nizozemskog napadača Arsenala Robina van Persieja.\n"Uvjeravam vas da se u ovom trenutku ne radi na tom transferu. Postoje glasine, ali sada nije vrijeme da razgovaramo o van Persieju. Moramo se potpuno koncentrirati na predstojeće utakmice", rekao je Bartomeu.\nNizozemcu ugovor s Arsenalom ističe u ljeto iduće godine, a premda u upravi "topnika" već neko vrijeme pokušavaju započeti pregovore oko njegovog novog ugovora znakovito je da se po tom pitanju ništa ne događa...\n#transferi #barcelona #robin van persie #gareth bale\nUŽIVO OD 12:25 Rijeka i Osijek čekaju suparnike u 3. pretkolu Europa lige